Ku Li ramal UMNO kalah teruk PRU15

BANGI, 4 Rabiulawal 1444H, Sabtu – UMNO kini diibarat menempah maut dengan keputusan mahu mempercepatkan Pilihan Raya Umum ke-15 (PRU15) diadakan.

Malah, parti Melayu itu dijangka kalah teruk berikutan tiada persediaan yang secukupnya, demikian ramalan veteran UMNO, Tengku Razaleigh Hamzah.

“Kalau kita tak bersedia, kita seolah-olah nak cari maut. Jadi kita tak mahu menghadapi pilihan raya kalah dan jika kalah tahun ini, teruk kita.

“Kita tak mahu berlaku begitu pada parti kita. Ini parti harapan orang Melayu… apatah lagi orang Melayu sudah berpecah-belah dengan banyak, jadi mana kekuatan kita,” katanya seperti dilapor Berita Harian, hari ini

Ku Li pada masa sama menyifatkan keputusan mengadakan PRU15 pada musim tengkujuh adalah tidak logik akal berikutan boleh mengancam negara dan rakyat.

“Keputusan (PRU15) seumpama ini saya rasa kita kena bertindak dengan logik dan dengan asas yang kuat, tak boleh kita ikut nafsu semata-mata.

“Kita sendiri nak lari, nak selamatkan diri, macam mana nak adakan pilihan raya.

“Kita pun minta rakyat selamatkan diri, masa mana rakyat nak berfikir soal undi kalau rakyat terpaksa cari tempat tinggi, tempat selamat dan sebagainya,” katanya.

Semalam, Mesyuarat Majlis Tertinggi (MT) UMNO sepakat memutuskan pembubaran Parlimen hendaklah diadakan dalam masa terdekat bagi membolehkan PRU15 diadakan pada tahun ini juga.

Setiausaha Agungnya, Datuk Seri Ahmad Maslan berkata, susulan keputusan itu, Perdana Menteri, Datuk Seri Ismail Sabri Yaakob akan mempersembahkan cadangan tarikh pembubaran kepada Yang di-Pertuan Agong.

Pautan berkaitan;
https://ismaweb.net/2022/10/01/mt-umno-mahu-parlimen-dibubar-dalam-masa-terdekat/


Patut haramkan terus arak

BANGI, 6 Rabiulakhir 1442H, Ahad – Rakyat pasti hidup aman sekiranya minuman keras serta bir diharamkan daripada dijual di kedai runcit serta serbaneka di seluruh negara.

Ini kerana menurut Institut Penyelidikan Keselamatan Jalan Raya Malaysia (MIROS), pengambilan setin minuman keras yang mengandungi lima peratus alkohol pun sudah mampu memberi kesan kepada kestabilan fikiran dan kewarasan individu ketika memandu.

Laporan MIROS itu turut diperkukuhkan lagi dengan statistik Polis Diraja Malaysia (PDRM) yang merekodkan sebanyak 637 kematian sepanjang tempoh lima tahun iaitu dari 2014 hingga 2018, berpunca daripada kemalangan membabitkan pemandu yang memandu di bawah pengaruh alkohol (DUI).

Ketua Perhubungan Negeri (KPN) Ikatan Muslimin Malaysia (ISMA) Melaka, Ustaz Ir Mohd Khoushaini Mohd Naim berkata, apabila akal rosak, seseorang manusia itu akan cenderung melakukan kejahatan yang lain seperti membunuh, merogol dan mencuri.

Bahkan katanya, arak juga meruntuhkan institusi keluarga serta membawa mudarat kepada masyarakat dan negara.

“Kerana itulah kita melihat kebanyakan agama lain juga mengharamkan arak di dalam kitab-kitab mereka.

“Ini kerana kesan dan akibatnya lebih banyak mendatangkan keburukan daripada kebaikan kepada manusia. Kemudaratan hendaklah disingkirkan,” katanya dalam kenyataan.

Selain itu, beliau menggesa pihak berwajib menyelesaikan isu arak ini daripada akarnya berikutan telah meragut ramai nyawa akibat insiden pemandu mabuk.

“Jika negara bukan Islam seperti Taiwan memperuntukkan hukuman mati ke atas pemandu mabuk yang menyebabkan kematian, maka Malaysia sebagai negara Islam sepatutnya lebih serius,” katanya.

Justeru, ISMA Melaka menggesa kerajaan Perikatan Nasional (PN) yang didukung oleh majoriti umat Islam negara ini bertindak lebih tegas.

“Haramkan terus kejahatan arak ini, agar rakyat dapat hidup bahagia, aman dan sentosa.

“Walau apapun penjelasan yang diberikan, kehilangan satu nyawa yang tidak berdosa tetap tidak boleh dimaafkan. Islam memelihara agama, nyawa, akal, keturunan dan harta,” katanya.

Dewan Bandaraya Kuala Lumpur (DBKL) sebelum ini memperkenalkan garis panduan baharu mengenai lesen minuman keras berkuat kuasa Ahad lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.

Biarpun begitu, tindakan DBKL dipertikai – Pengerusi DAP Wilayah Persekutuan, Tan Kok Wai mendakwa, peraturan baharu itu melanggar hak orang bukan Islam untuk mengamalkan budaya mereka, yang dijamin Perlembagaan Persekutuan.

Dakwanya, peraturan itu juga dilihat ‘antiperniagaan’ dan yang menjadi korban adalah peniaga yang mematuhi undang-undang dan membayar cukai.

Menurut Kok Wai, beliau akan mengadakan pertemuan dengan Datuk Bandar Kuala Lumpur untuk memohon supaya garis panduan baharu itu ditarik balik.


Peningkatan subsidi faktor kadar inflasi Malaysia masih rendah

BANGI, 2 Safar 1444H, Selasa – Kadar inflasi Malaysia masih lagi rendah berbanding dengan negara-negara lain, termasuklah negara jiran Indonesia dan Singapura.

Menteri Kewangan, Tengku Datuk Seri Zafrul Abdul Aziz berkata, kadar inflasi Malaysia adalah 2.8 peratus bagi tempoh Januari hingga Julai tahun ini.

Beliau berkata, kadar itu selari dengan sasaran Bank Negara Malaysia (BNM) iaitu antara 2.2 peratus hingga 3.2 peratus bagi tahun 2022.

“Kadar inflasi pada bulan Julai 2022 berbanding dengan Julai 2021 meningkat sebanyak 4.4 peratus.

“Trend kadar inflasi yang tinggi ini adalah fenomena global yang turut dialami oleh banyak negara di dunia berikutan kenaikan input pengeluaran dan harga bahan api.

“Tetapi bagi Malaysia, alhamdulillah kadar inflasi negara kita masih lagi rendah jika dibandingkan dengan negara-negara lain,” katanya dalam kenyataan, hari ini.

Menerusi perkongsiannya di Facebook, Tengku Zafrul berkata, kadar inflasi Malaysia berada di bawah kedudukan negara jiran seperti Indonesia (4.9 peratus), Singapura (7.0 peratus) dan Thailand (7.6 peratus) bagi bulan Julai.

Sementara kadar inflasi United Kingdom adalah 10.1 peratus, Kesatuan Eropah (8.9 peratus), Amerika Syarikat (8.5 peratus), Filipina (6.4 peratus) dan Korea Selatan (6.3 peratus).

Beliau berkata, salah satu faktor kadar inflasi yang rendah ini adalah peningkatan subsidi disalurkan oleh kerajaan.

Katanya, subsidi yang diunjurkan hampir mencecah RM80 bilion berbanding dengan peruntukan awal iaitu hanya RM31 bilion.

“Baru-baru ini juga, kerajaan mengumumkan subsidi elektrik sebanyak RM5.8 bilion bagi semua pengguna untuk separuh tahun 2022.

“Hasil daripada ini, inflasi bulan ke bulan menyederhana kepada 0.4 peratus pada bulan Julai berbanding 0.6 peratus pada bulan Jun 2022,” katanya.

Tengku Zafrul berkata, mengikut Jabatan Perangkaan Malaysia, kadar inflasi Malaysia mungkin melonjak melebihi 12 peratus sekiranya kerajaan tidak menyediakan pelbagai subsidi kepada rakyat.

“Segala usaha kerajaan ini sudah tentu bagi kesejahteraan #KeluargaMalaysia daripada terus terkesan akibat kos sara hidup yang semakin meningkat,” katanya.


‘Belasah kerana puasa’ cabul hak individu dijamin Perlembagaan

BANGI, 3 Ramadan 1442H, Khamis – Tindakan seorang majikan membelasah dua pekerja muslim hanya kerana mereka berpuasa, disifatkan sebagai suatu penghinaan terhadap agama Islam.

Insiden berkenaan tidak sepatutnya berlaku kepada penganut muslim di dalam sebuah negara Islam yang berdaulat seperti Malaysia.

Kesal dengan kejadian itu, Timbalan Presiden Ikatan Muslimin Malaysia (ISMA), Dr Ahmad Kamsani Samingan berkata, tindakan biadab majikan berkenaan adalah suatu bentuk pelampauan, penghinaan dan penindasan.

Bahkan, ia juga dianggap mencabul hak individu yang telah dijamin oleh Perlembagaan.

“Justeru, kita menggesa pihak berkuasa mengambil tindakan tegas tanpa kompromi terhadap majikan yang terbabit supaya menjadi pengajaran kepada majikan yang lain,” katanya dalam satu kenyataan.

Terdahulu, polis menahan empat individu disyaki terbabit dalam kejadian membelasah dua pekerja Islam kerana berpuasa.

Ketua Polis Daerah Klang Selatan, Asisten Komisioner Shamsul Amar Ramli berkata, kedua-dua mangsa mengalami lebam pada bahagian belakang badan.

Katanya, mangsa telah dipukul dengan menggunakan sebatang rotan oleh majikannya dan seorang lagi pekerja.

Majikan turut mengambil pistol yang berada di pinggang salah seorang mangsa, sebelum mengacukan ke arahnya dan mengeluarkan ugutan yang menghina agama.

Untuk mengelakkan kejadian berulang, Dr Ahmad Kamsani meminta kerajaan mengambil langkah proaktif dengan menambah baik peraturan-peraturan dan akta-akta berkait dengan hak-hak pekerja, khususnya pekerja Islam, di semua sektor pekerjaan.

“Ini supaya tidak dinafikan hak mereka untuk melaksanakan tuntutan agama serta dilayan sewenang-wenangnya oleh majikan,” katanya.


PM ucap takziah kepada keluarga penuntut USAS maut nahas jalan raya

KUALA LUMPUR, 11 Syawal 1443H, Khamis – Nahas jalan raya yang meragut nyawa lima penuntut Universiti Sultan Azlan Shah (USAS) di Kuala Kangsar serta insiden tanah runtuh di Janda Baik, Bentong, Pahang mendapat perhatian Perdana Menteri Datuk Seri Ismail Sabri Yaakob yang kini dalama lawatan kerja di Washington D.C., Amerika Syarikat.

Dalam catatan di laman Facebook rasminya, Ismail Sabri berkata beliau sedih menerima berita memilukan berhubung pemergian lima penuntut USAS yang terkorban dalam nahas di KM245.2 Lebuhraya Utara Selatan (PLUS) arah utara di Perak.

Beliau turut mengucapkan takziah kepada keluarga mangsa dan berharap agar mereka tabah mengharungi dugaan itu

“Didoakan jua agar roh mangsa dicucuri rahmat Allah SWT dan ditempatkan bersama-sama roh orang yang beriman dan beramal soleh,” katanya.

Lima mangsa yang maut apabila kereta dinaiki terbakar selepas terlibat kemalangan bersama dua treler dikenali sebagai Muhammad Nasrun Aidol Munir Akbar, 22, Ahmad Naim Najmi Ahmad Hafizan, 21, Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.

Sementara itu, Ismail Sabri turut meluahkan rasa simpati terhadap Keluarga Malaysia yang terlibat dalam tanah runtuh disebabkan kejadian kepala air di Janda Baik, semalam.

Beliau berkata kerajaan akan memberi bantuan kecemasan RM1,000 kepada setiap keluarga terlibat, yang akan disampaikan Ketua Setiausaha Negara Tan Sri Mohd Zuki Ali bersama-sama Setiausaha Politik beliau.

“Saya difahamkan kejadian berlaku akibat hujan lebat di kawasan hulu (kawasan Gunung Nuang) mengakibatkan fenomena kepala air.

“Penduduk terbabit dalam keadaan selamat dan ramai yang sudah pulang untuk mengemas rumah,” katanya.

Beliau turut menasihatkan agar penduduk di kawasan sekitar sentiasa berhati-hati dan menzahirkan ucapan terima kasih kepada agensi penyelamat yang menghulur tenaga membantu mangsa. – Bernama


Islamis perlu bahas isu politik bimbing generasi muda

BANGI, 24 Jamadilawal 1442H, Jumaat – Naib Presiden Barisan Jemaah Islamiah Malaysia (BERJASA), Ustaz Mohd Hazizi Ab Rahman menyeru golongan muda terutama yang mempunyai agenda untuk membangunkan agama Islam supaya tampil ke hadapan dalam arena politik.

Katanya, terdapat kecenderungan golongan muda Islamis tidak mahu bercakap mengenai politik, kerana meraikan anak-anak muda yang sudah muak dengan perangai ahli politik sedia ada.

Walhal, belia berusia 18 tahun akan memiliki peluang untuk turut sama mengundi pada pilihan raya akan datang, tegas Ustaz Mohd Hazizi.

“Bagi saya, kalau Islamis tak nak cakap pasal politik, siapa lagi nak bimbing generasi muda? Tak lama lagi anak muda usia 18 tahun akan automatik jadi pemilih. Mereka nak pilih siapa?

“Nak pilih anak muda Islamis yang tak nak cakap pasal politik? Macam mana nak pilih kalau golongan itu tak ada ‘vehicle’ parti politik sementelahan tak nak cakap pasal politik? NGO tak bertanding,” katanya dalam tulisan di laman Facebook, hari ini.

Mengulas lanjut, beliau berkata, sekiranya tiada anak muda berjiwa Islamis yang memunculkan diri untuk memberi saingan kepada pemain politik baharu dan sedia ada, maka suasana politik di masa hadapan juga sama sekalintidak akan melalui perubahan ketara berbanding sekarang.

“Nampak gayanya pemilih muda hanya ada pilihan MUDA Syed Saddiq dan geng Siti Kassim yang sudah isytihar untuk bertanding.

“Atau kemungkinan sikit masa lagi geng Nurul Izzah, Rafizi Ramli dan Khairy Jamaluddin (KJ). Apa pandangan anda?,” katanya.


Penunjuk perasaan di Sudan kecam keganasan di Blue Nile

KHARTOUM, 18 Zulhijjah 1443H, Isnin – Pasukan keselamatan melepaskan gas pemedih mata ketika penunjuk perasaan berarak di ibu negara Khartoum pada Ahad, menentang kepimpinan tentera negara itu, dengan menganggapnya bertanggungjawab terhadap tercetusnya keganasan di negeri Blue Nile.

Penunjuk perasaan di ibu negara membawa papan tanda bertulis ‘Hentikan Perang Saudara’, ‘Blue Nile Berdarah’ dan ‘Batalkan Perjanjian Keamanan Juba’, ketika mereka berarak menuju ke Istana Presiden.

Menurut pegawai Sudan dan Pertubuhan Bangsa-Bangsa Bersatu (PBB), lebih 30 orang terbunuh dan 100 cedera dalam pertempuran yang bermula minggu lalu antara puak Hausa dan Fung.

Pihak berkuasa berkata, mereka akan mengukuhkan kehadiran keselamatan di negeri itu dan menyiasat pertempuran berkenaan.

Selain itu, perintah berkurung juga telah diisytiharkan di dua bandar.

Terdapat penularan keganasan sporadis di beberapa bahagian Sudan termasuk kawasan pantai timur dan barat Darfur, walaupun perjanjian damai di seluruh negara ditandatangani oleh beberapa kumpulan pemberontak di Juba pada 2020.

Pergerakan antitentera – yang telah menjalankan kempen protes sejak rampasan kuasa pada Oktober 2021 – mendakwa tentera mencetuskan konflik dalaman dan gagal melindungi orang awam.

“Kesinambungan rampasan kuasa bermakna lebih banyak kematian seperti yang kita lihat di Blue Nile, Darfur dan tempat-tempat lain,” kata seorang penunjuk perasaan, Mohamed Idris di Khartoum.

Pemimpin tentera berkata, pengambilalihan adalah perlu bagi mengekalkan kestabilan Sudan di tengah-tengah pertelingkahan politik dan mereka sedang berusaha untuk membina perjanjian damai di Darfur serta wilayah lain. – Agensi


Singapura benar jururawat hospital awam pakai tudung

SINGAPURA, 21 Muharram 1443H, Isnin – Perdana Menteri Singapura Lee Hsien Loong mengumumkan mulai November, jururawat yang beragama Islam dalam sektor kesihatan awam akan dibenar memakai tudung ketika menyarung seragam.

“Saya harap keputusan ini akan diterima semua pihak dengan semangat yang betul, dalam usaha memperkukuh iltizam bersama kita dalam masyarakat berbilang kaum dan agama di Singapura,” kata Lee ketika berucap sempena Rapat Umum Hari Kebangsaan (NDR) 2021.

Pada ucapan sempena NDR, selain bahasa Inggeris perdana menteri kebiasaannya menyampaikan ucapan dalam tiga bahasa termasuk Melayu dan Cina.

“Kami membuat penyesuaian dengan berhati-hati demi memastikan keharmonian kaum dan agama. Pendekatan seperti ini, telah membuahkan hasil sejak bertahun-tahun.

“Dan kita harus meraikan apa yang telah dicapai: negara yang benar-benar berbilang kaum, berbilang agama, dengan kita dapat menyaksikan banyak interaksi mesra dan akrab dipaparkan setiap hari,” kata Lee.

Pada 2014, Lee berkata terdapat perbincangan hangat mengenai isu tudung dan mesyuarat tertutup dengan pemimpin Islam juga telah diadakan.

“Kami berbincang dari hati ke hati. Mereka menjelaskan kepada saya mengapa pemakaian tudung penting dan mereka berharap kerajaan akan membenarkan.

“Saya beritahu mereka bahawa saya amat memahami, tetapi saya juga menjelaskan perspektif kerajaan dan alasan di sebalik dasar kami,” kata Lee.

Namun, disebabkan beberapa alasan yang kukuh, Lee berkata untuk Angkatan Bersenjata Singapura (SAF), Home Team dan perkhidmatan beruniform yang lain, kerajaan perlu mengekalkan status quo.

“Mereka menegakkan undang-undang Singapura. Mereka mesti selalu dilihat menjalankan tugas mereka tanpa rasa takut atau pilih kasih.

“Sebab itu mereka semua memakai seragam yang sama,” katanya.

Bagi jururawat di hospital, Lee berkata “di sini, percanggahan pendapat cuba diseimbangkan.”

“Satu pihak adalah kemahuan rakyat manakala kerajaan di satu lagi sudut, memikirkan aspek kebangsaan dan perkara spesifik.

“Pesakit di hospital pula sering resah dan adakalanya tenat. Jadi penting mereka melihat semua jururawat dalam keadaan sama. Pada satu lagi aspek pula, jururawat juga perlu berasa selesa untuk menjaga semua pesakit, tidak kira agama atau kaum.

“Kami tidak mahu perbezaan ketara dalam isu pakaian seragam jururawat menjadikan perkara ini sukar ditangani,” kata Lee.

Perdana Menteri berkata, beliau sudah pun memberitahu pemimpin Islam pada 2014 bahawa dasar kerajaan dalam sektor penjagaan kesihatan tidak bermakna ia tidak boleh diubah.

“Kami memantau keadaan. Jika dan bila kita mahu mengubah pendirian, kami pasti akan terlebih dulu memastikan semua – Islam dan bukan Islam – faham serta dapat menerima perubahan itu. Kerana bertudung bukan saja isu membabitkan orang Islam. Ia isu negara,” katanya.

Sejak itu, Lee berkata kerajaan sentiasa memantau rapat keadaan berkenaan.

“Kami memantau secara menyeluruh dan mendapati interaksi antara kaum kekal mesra. Bukan Islam semakin terbiasa dan dapat menerima wanita Islam memakai tudung.

“Dalam banyak keadaan juga wanita Islam yang bertudung kebanyakannya selesa bersosial dengan lelaki dan wanita bukan Islam. Terutamanya di hospital, sesetengah staf yang tidak berseragam, memakai tudung dan kami melihat hubungan mereka dengan pesakit serta rakan, begitu baik,” katanya.

Lee berkata, lagi pun generasi muda Singapura kini sudah lebih menerima perbezaan agama dan kaum. – Bernama


Perundangan sedia ada sentiasa dikaji untuk ditambah baik

KUALA LUMPUR, 16 Rabiulakhir 1442H, Rabu – Kerajaan sentiasa mengkaji perundangan-perundangan sedia ada termasuk Akta Rahsia Rasmi 1972 (OSA) dan Akta Perlindungan Pemberi Maklumat 2010 untuk penambahbaikan.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan berkata dalam proses itu, pandangan masyarakat sivil diambil kira bagi kepentingan awam dan negara.

“Saya merasakan kerajaan tidak mempunyai masalah terutama sekiranya pandangan diberikan masyarakat sivil untuk kita menambah baik perundangan sedia ada,” katanya di Dewan Rakyat hari ini.

Beliau menjawab soalan tambahan R. Sivarasa (PH-Sungai Buloh) mengenai sama ada kerajaan bercadang meminda atau memansuhkan OSA serta melaksanakan Akta Kebebasan Maklumat khususnya bagi melindungi pemberi maklumat (whistleblowers).

Takiyuddin berkata pemberi maklumat yang bertindak dengan niat baik (in good faith) dilindungi di bawah Akta Perlindungan Pemberi Maklumat 2010 yang telah berkuat kuasa pada 15 Disember 2010.

Beliau berkata mereka mendapat perlindungan dari segi maklumat sulit seperti identiti, alamat dan pekerjaan; kekebalan daripada tindakan sivil dan jenayah serta perlindungan daripada tindakan memudaratkan terhadap dirinya dan mana-mana orang yang mempunyai hubungan atau kaitan dengannya.

Mengulas lanjut, beliau berkata objektif akta itu adalah bagi memerangi rasuah dan salah laku lain dalam sektor awam dan swasta dengan menggalakkan dan memudahkan orang awam mendedahkan perbuatan itu.

Perlindungan yang diberikan kepada pemberi maklumat adalah melalui agensi penguatkuasaan merangkumi antaranya Suruhanjaya Pencegahan Rasuah Malaysia (SPRM); Jabatan Imigresen Malaysia; Polis Diraja Malaysia, Suruhanjaya Syarikat dan Suruhanjaya Sekuriti Malaysia. – Bernama


Rakyat Kelantan gembira komitmen kerajaan siapkan CSR

KOTA BHARU, 21 Safar 1443H, Selasa – Projek pembinaan Lebuh Raya Utama Tengah (CSR) dan Lebuh Raya Kota Bharu-Kuala Krai yang dijangka siap pada 2025, merupakan berita gembira buat rakyat Kelantan.

Ahli perniagaan, Mohd Amizul Fazly Muhamed Sudin, 42, berkata selain dapat merancakkan ekonomi di negeri ini, usaha pembinaan lebuh raya itu secara tidak langsung menggembirakan anak Kelantan terutama yang berada di perantauan kerana kebiasaannya mereka terpaksa menempuh perjalanan sehingga 20 jam ketika musim perayaan.

“Insya-Allah pembinaan lebuh raya ini juga akan mempercepatkan masa laluan Kelantan-Kuala Lumpur dan sudah pasti ia menggembirakan rakyat Kelantan yang sudah lama mengimpikan pembangunan.

“Tahun 2025 siap sepenuhnya, namun dalam masa yang sama, beberapa peringkat lebuh raya itu akan dapat digunakan contohnya Bentong ke Raub dan Merapoh-Kuala Lipis yang telah siap dan dibuka,” katanya kepada Bernama, di sini hari ini.

Terdahulu, Perdana Menteri Datuk Seri Ismail Sabri Yaakob semasa membentangkan Rancangan Malaysia Ke-12 (RMK12) di Dewan Rakyat, berkata beberapa perancangan dan sasaran digariskan dalam RMK12 yang akan dilaksana dan dicapai dalam tempoh pelaksanaan pelan itu dari 2021 hingga 2025.

Antaranya termasuklah Projek Central Spine Road dari Bentong, Pahang ke Kuala Krai, Kelantan dijadualkan siap sepenuhnya pada 2025.

Sementara itu, pekerja swasta, Afrizam Arif, 42, berkata struktur projek itu sudah dapat dilihat pada masa ini dan telah memudahkan perjalanan penduduk seperti dari Pasir Hor ke Ketereh.

“Saya tidak sabar menunggu lebuh raya ini siap sepenuhnya hingga ke Kuala Krai. Malah, sekarang pun penduduk lebih gemar memilih untuk melalui lebuh raya ini bagi mengelak kesesakan di jalan raya biasa,” katanya yang tinggal di Kampung Badol, dekat Bachok.

Bagi suri rumah, Fatilah Hasni Ibrahim, 43, berkata pembinaan CSR iaitu lebuh raya pertama di Kelantan itu sudah menampakkan potensi terhadap pembangunan di negeri ini.

“Saya percaya pembaikan yang dibuat kerajaan akan memberi manfaat yang membolehkan masyarakat bergerak lebih maju di kawasan setempat dengan negeri-negeri yang terlibat,” katanya. – Bernama


KKM teliti pakai pelindung muka, pelitup muka kain untuk murid

KUALA LUMPUR, 20 Zulhijjah 1441H, Isnin – Kerajaan sedang meneliti sama ada “face shield” atau pelindung muka boleh digunakan sebagai alternatif kepada pelitup muka untuk murid sekolah, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata berkata perkara itu telah dibawa kepada pertimbangan Kementerian Kesihatan Malaysia (KKM) bertujuan meringankan beban mereka yang tidak berkemampuan untuk membeli pelitup muka pakai buang.

“Face shield’ kita boleh beli sekali sahaja dan boleh dibasuh atau dibersihkan serta boleh digunakan selama empat hingga lima bulan.

“Kita juga meminta KKM mengkaji supaya pelitup muka murid-murid boleh dibuat daripada kain biasa yang boleh dijahit sendiri, boleh dibasuh dan tidak perlu ditukar setiap hari,” katanya dalam sidang media perkembangan Perintah Kawalan Pergerakan Pemulihan (PKPP) di Bangunan Parlimen di sini, hari ini.

Beliau berkata selain itu, KKM juga diminta mempertimbang untuk meneliti mereka yang memakai purdah tidak perlu memakai pelitup muka lagi dan jika semua pertimbangan itu telah diluluskan, ia akan diumumkan kemudian.

Pemakaian pelitup muka tidak diwajibkan bagi mereka yang berada di sekolah, namun ia sangat digalakkan apatah lagi sejak kerajaan mewartakan pemakaiannya wajib mulai 1 Ogos khususnya ketika berada di dalam pengangkutan awam dan kawasan sesak.

Sementara itu, mengulas mengenai larangan rentas negeri bagi mengekang kluster Pesakit Bawah Siasatan (PUI) Sivagangga, Ismail Sabri berkata kerajaan belum membuat keputusan untuk melaksanakannya.

Ketika ini hanya Perintah Kawalan Pergerakan Diperketatkan (PKPD) Bersasar Secara Pentadbiran (TEMCO) dikenakan jika terdapat kes COVID-19 di sesuatu lokaliti terlibat itu, katanya.

Kluster Sivagangga menjangkiti 45 individu setakat semalam dan merebak ke tiga negeri iaitu Kedah, Perlis dan Pulau Pinang. – Bernama


Kabinet baharu Sri Lanka, 4 menteri angkat sumpah

COLOMBO, 2 Ramadan 1443H, Isnin – Sri Lanka pada Isnin menyaksikan empat menteri baharu mengangkat sumpah di hadapan Presiden Gotabaya Rajapaksa, lapor Xinhua.

Menurut Pejabat Presiden, mereka terdiri Menteri Kewangan, Menteri Luar, Menteri Pendidikan dan Menteri Lebuhraya.

Banyak lagi nama dijangka diumumkan dalam masa terdekat bagi menganggotai barisan Kabinet baharu jika parti pembangkang bersetuju membentuk kerajaan campuran.

Bantahan meletus di Sri Lanka sejak beberapa hari lepas yang mendesak kerajaan mengambil langkah segera menyelesaikan krisis ekonomi, isu bekalan elektrik dan kekurangan bahan api.

Berikutan itu, pada Ahad menteri Kabinet sebelum ini melepaskan jawatan.

Pada Isnin, Presiden Rajapaksa mempelawa semua parti politik menyertai kerajaan campuran bagi mencari penyelesaian kepada krisis itu. – Bernama


Pesakit ICU COVID-19 dijangka meningkat: Dr Noor Hisham

BANGI, 18 Syawal 1442H, Ahad – Kementerian Kesihatan (KKM) telah menambah kapasiti katil unit rawatan rapi (ICU) untuk pesakit COVID-19 secara berfasa sejak gelombang kedua berlaku di negara ini.

Ketua Pengarah Kesihatan, Tan Sri Dr Noor Hisham Abdullah berkata, dalam tempoh tiga minggu bulan Mei, sebanyak 439 katil tambahan disediakan, dengan keseluruhan yang dikhaskan untuk pesakit COVID-19 telah mencapai 1,114 katil.

Walaupun jumlah katil ICU telah ditambah, beliau berkata, kadar penggunaan katil masih di tahap melebihi 100 peratus.

“Kebanyakan katil ICU buat masa ini digunakan untuk pesakit COVID-19, lantas menyebabkan peluang pesakit bukan COVID-19 yang lain untuk menerima rawatan rapi lebih tipis.

“Jumlah kes COVID-19 yang dimasukkan ke ICU termasuk yang disahkan dalam siasatan dan sedang menunggu keputusan telah mencecah 1,200 kes, jumlah yang tertinggi sejak pandemik bermula tahun lepas,” katanya dalam kenyataan, hari ini.

Atas sebab itu, Dr Noor Hisham berkata, keadaan itu menggusarkan terutama bagi petugas kesihatan dan pesakit bukan COVID-19.

Katanya, dengan pertambahan kes harian baharu yang mencecah lebih 9,000, jumlah pesakit yang memerlukan rawatan rapi juga dijangka akan terus meningkat.

“KKM akan terus mengenal pasti lebih banyak ruang di dalam hospital untuk ditukar fungsi sebagai katil ICU dan menyediakan peralatan perubatan dan kelengkapan lain yang diperlukan.

“Hospital Medan ICU di Hospital Kepala Batas serta cadangan pengambilmilikan sementara Hospital Pakar Kanak-Kanak UKM juga adalah antara langkah meningkatkan kapasiti ICU seterusnya,” katanya.

Bagaimanapun, menurut Dr Noor Hisham, sumber tenaga manusia adalah antara cabaran utama dan ramai anggota KKM telah dimobilisasi untuk menjalankan lain-lain fungsi dalam pengurusan pandemik.

“Anggota KKM daripada pelbagai kategori termasuklah pakar bedah di beberapa hospital telah pun dikerahkan untuk perawatan pesakit COVID-19.

“Marilah kita kekal duduk di rumah. Jika anda mempunyai urusan penting di luar, pastikan anda mematuhi SOP agar diri dan ahli keluarga dilindungi,” katanya.


Doa buat kepimpinan negara

1. FUDAYL bin Iyyad pernah berkata:

لو كانت لي دعوة ما جعلتها إلاَّ في السلطان

“Andainya aku mempunyai doa yang mustajab, maka aku akan khususkan doa ini buat pemerintah.”

Lalu seorang lelaki bertanya kepada Fudayl bin Iyyad: Mengapa tidak engkau gunakan doa yang mustajab ini buat dirimu? Fudayl menjawab:

إذا جعلتها في نفسي لم تَعْدُني، وإذا جعلتها في السلطان صَلُح، فصَلُحَ بصلاحه العباد والبلاد

“Andai aku jadikan doa ini buat diriku, maka kebaikannya hanya buat diriku, namun sekiranya aku jadikan doa ini buat pemerintah, maka sekiranya pemerintah itu menjadi baik, maka kebaikan itu akan melimpahi seluruh negara dan rakyat.” (Sharh al-Sunnah, al-Barbahari)

2. Semoga Allah mengurniakan kepada kita kepimpinan yang terbaik yang akan menerajui negara ini dan akan menjaga agama dan rakyatnya.

3. Janganlah diberikan kemenangan kepada pemimpin yang terlibat dengan rasuah, yang berfikiran liberal, yang menyokong agenda kemungkaran seperti eljibitee.

Semoga Allah membimbing kita.

Dr Ahmad Sanusi Azmi
Majlis Ulama ISMA


Banding isu murtad dengan politik, Guan Eng tersasar jauh: Mufti

Oleh Fazleen Safina

BANGI, 26 Rejab 1442H, Rabu – Tindakan Setiausaha Agung DAP, Lim Guan Eng membandingkan isu murtad dengan lompat parti adalah tersasar, sangat jauh dan tidak tepat.

Mufti Kelantan, Datuk Mohamad Shukri Mohamad cuba memperbetulkan pemahaman dengan berkata, murtad bersangkut paut dengan isu akidah yang membabitkan elemen asas seseorang penganut agama Islam.

Manakala lompat parti pula, jelasnya, isu itu bukan berkaitan dengan agama, dan parti pula adalah hasil buah tangan pemikiran manusia.

“Berlainan dengan agama Islam, ia bukan hasil pemikiran manusia, tetapi ia adalah agama yang diturunkan oleh pemilik dunia ini iaitu Allah SWT.

“Dalam lompat parti, undang-undang Malaysia sendiri pun tidak melarang, tiada apa-apa halangan dan undang-undang yang menyekat.

“Ada pun agama Islam memang melarang keras penganut-penganutnya meninggalkan agama Islam atau murtad,” katanya ketika dihubungi Ismaweb.met, hari ini.

Beliau berkata demikian mengulas kenyataan Guan Eng yang mempertikaikan kerajaan Perikatan Nasional (PN) mempertahankan tindakan wakil rakyat melompat parti, sekiranya mendakwa sebagai sebuah pentadbiran yang berpegang pada prinsip-prinsip bersih.

“Sebagai seorang beragama Islam, murtad itu tidak dibenarkan kenapa lompat parti boleh dalam politik?

“Kami akan tetap rujuk kes lompat parti ini ke mahkamah,” katanya.


Kes terowong: Guan Eng sambung keterangan SPRM pada Sabtu

PUTRAJAYA, 1 Zulhijjah 1441H, Rabu – Bekas Menteri Kewangan Lim Guan Eng sekali lagi diminta hadir ke Suruhanjaya Pencegahan Rasuah Malaysia (SPRM) pada Sabtu ini berkaitan siasatan kes projek terowong dasar laut di Pulau Pinang.

Lim, yang juga bekas Ketua Menteri Pulau Pinang, hadir ke ibu pejabat SPRM di sini pada 1.05 tengah hari sebelum meninggalkan bangunan itu pada 7.13 malam tanpa memberi kenyataan kepada media.

Peguamnya, RSN Rayer yang menemani Lim di SPRM hari ini bersama Ahli Parlimen Puchong Gobind Singh Deo, mengesahkan Setiausaha Agung DAP itu diminta hadir pada 10 pagi Sabtu ini.

“Beliau hadir sebagai seorang saksi. Sebenarnya beliau tidak sihat hari ini, beliau ada sijil cuti sakit untuk dua hari, hari ini dan esok. Namun demikian memandangkan kami telah menerima notis untuk hadir, kami memberi kerjasama hadir di SPRM,” kata Rayer.

Pada 30 Jun lepas, SPRM menahan bekas pegawai tinggi Suruhanjaya Pelabuhan Pulau Pinang (PPC) bagi membantu siasatan berhubung elemen rasuah dalam projek terowong itu yang melibatkan anggaran kos keseluruhan RM6.3 bilion.

Ketua Menteri Pulau Pinang Chow Kon Yeow dan serta beberapa exco dan bekas exco kerajaan negeri turut dipanggil memberi keterangan kepada SPRM berhubung projek mega itu. – Bernama


Agenda keharmonian gagal jika tiada usaha satukan Melayu

BANGI, 25 Rejab 1442H, Selasa – Agenda keharmonian negara berkemungkinan gagal jika tiada usaha atau inisiatif ke arah menyatupadukan orang Melayu.

Ini kerana, perpaduan Melayu adalah teras utama sebelum negara memfokuskan kesatuan dalam kepelbagaian antara kaum, kata bekas Pengarah Pembangunan Negeri Selangor, Datuk Mohd Rosli Ramli.

Justeru, perpaduan tidak sepatutnya dilihat dari aspek pelbagai bangsa semata-mata,  sedangkan teras penduduk di negara ini tidak bersatu, katanya.

“70 peratus penduduk di negara ini adalah Melayu Bumiputera. Ia adalah satu jumlah yang besar, dan jika berlaku ketidaksepakatan di kalangan Melayu, maka bagaimana nak laksana pembangunan negara itu?

“Maka, adalah penting untuk kita melihat dan memberi penekanan terhadap perpaduan dalam kalangan orang Melayu,” katanya dalam Wacana Dasar 6.0 di TV Pertiwi.

Menurut Mohd Rosli, Dasar Perpaduan Negara yang dilancarkan baru-baru ini juga, hanya mengarus perdanakan konsep perpaduan dalam kepelbagaian.

Sementara, perpaduan orang Melayu yang sepatutnya menjadi aspek penting tidak dijelaskan secara terperinci dari segi konsep, katanya.

“Maka, jika Melayu berpecah, maka kita akan lihat apa yang berlaku seperti hari ini di mana banyaknya parti politik Melayu wujud.

“Dahulu, kita ada dua saja parti politik Melayu yang besar iaitu UMNO dan PAS. Tetapi, hari ini, kita ada lima hingga enam parti politik Melayu, namun ia bukan halangan untuk kita bersatu,” katanya.

Beliau berkata, walaupun negara sudah mempunyai banyak parti Melayu dengan perbezaan politik, namun kesatuan masih perlu terus dijaga.

“Sebelum ini bila kita lihat Natrah hendak dimurtadkan, lihat bagaimana Melayu bersatu untuk menghalang kemurtadan itu.

“Tetapi hari ini, bila bercakap murtad lebih afdal, tiada pula suara yang menyanggah kenyataan itu, seolah-olah tiada apa walhal isu umat Islam adalah asas,” katanya.


Laporan sahkan pertukaran bekalan bahan api dari Russia ke Iran

TEHRAN, 21 Ramadan 1444H, Rabu – Pihak berkuasa Iran dan Russia dilaporkan terbabit dalam perjanjian untuk menukar bekalan produk minyak.

Perkara itu disahkan menerusi laporan Reuters, menyatakan Russia telah membekalkan sejumlah besar bahan api kepada Iran melalui kereta api.

Perjanjian itu adalah pertukaran yang bertujuan untuk menjejaskan sekatan Barat ke atas kedua-dua negara.

Laporan itu memetik dua sumber sebagai berkata, Russia telah membekalkan sehingga 30,000 tan metrik petrol dan diesel kepada Iran pada Februari dan Mac.

Penghantaran tersebut dibekalkan melalui kereta api dari Russia melalui Kazakhstan dan Turkmenistan ke Iran, sambil menambah, beberapa kargo petrol kemudiannya dieksport semula dengan trak dari Iran ke negara jiran, termasuk Iraq.

Laporan itu mengesahkan kenyataan pihak berkuasa Russia dan Iran, yang mencadangkan kedua-dua negara mempertingkatkan kerjasama tenaga mereka untuk mengimbangi kesan sekatan Barat terhadap ekonomi.

Pertukaran itu sekali gus membolehkan Russia mengeksport minyak mentah, gas asli dan produk minyaknya ke negara di rantau ini melalui Iran sambil membantu Iran meningkatkan bekalan tenaga ke wilayah utaranya.

Iran berada di bawah sekatan AS sejak 2018 apabila Washington memutuskan untuk menarik diri daripada perjanjian antarabangsa mengenai program nuklear Iran.

AS dan sekutu di Eropah mengenakan pusingan sekatan ke atas Russia sejak bermulanya perang di Ukraine lebih setahun lalu. – Agensi


Afghanistan serah 4 lapangan terbang kepada UAE

KABUL,5 Zulkaedah 1443H, Ahad – Kerajaan sementera Taliban secara rasmi menyerahkan operasi dan keselamatan empat lapangan terbang utama negaranya kepada Emiriah Arab Bersatu (UAE).

Kementerian Pengangkutan dan Penerbangan Awam Afghanistan memaklumkan, GAAC Solution, firma yang berpangkalan di Abu Dhabi telah mengambil alih Lapangan Terbang Kabul serta tiga lagi lapangan terbang lain – Kandahar, Herat dan Mazar-e- Sharif untuk dibaik pulih sepenuhnya.

Perjanjian turut melibatkan operasi keselamatan di kesemua empat lapangan terbang.

Penyerahan kepada syarikat milik UAE ditandatangani pada 24 Mei lalu namun di peringkat awalnya pihak UAE tidak bertanggungjawab dalam isu keselamatan namun bertukar fikiran selepas itu.

Pada majlis perjanjian berkenaan, Pemangku Perdana Menteri Mullah Abdul Ghani Baradar berkata, Taliban mahu kerajaan pimpinan mempunyai hubungan baik dengan semua negara di dunia.

Selain menggesa pelabur asing memilih Afghanistan, pihaknya turut menawarkan jaminan keselamatan yang komprehensif di negaranya.

Selepas Taliban mengambil alih pentadbiran negara Ogos tahun lalu daripada tentera Amerika Syarikat (AS), beberapa negara termasuk Qatar dan Turki telah menghantar pasukan teknikal bagi membantu operasi dan keselamatan di lapangan terbang di negara berkenaan. – Agensi


Ada kerumitan ekstradisi Jho Low

KUALA LUMPUR, 17 Rabiulawal 1444H, Jumaat – Menteri di Jabatan Perdana Menteri (Parlimen dan Undang-Undang) Datuk Seri Dr Wan Junaidi Tuanku Jaafar berkata bukan mudah untuk membawa balik ahli perniagaan dalam buruan Low Taek Jho atau Jho Low ke negara ini.

Wan Junaidi berkata kerumitan untuk mengekstradisi Jho Low dari China adalah kerana beliau percaya Kerajaan Malaysia dan China tidak ada menandatangani perjanjian ekstradisi.

“Jadi kita tidak boleh salahkan kerajaan daripada sudut ini kerana kita belum ada persetujuan dengan sesuatu negara tertentu.

Kalau kita mohon pun, kalau China kata ini permohonan biasa diplomatik sahaja, dia boleh tidak mengendahkannya . Jadi, dalam keadaan sedemikian ini, ia mungkin menghalang pihak-pihak berkuasa kita seperti polis, Kementerian Dalam Negeri bertindak dalam soal sini, ” katanya.

Wan Junaidi berkata demikian ketika ditemui media selepas menyampaikan ucaptama pada Simposium Universiti Malaya-National University of Singapore Hybrid: Pindaan Perlembagaan dan Struktur Asas di Malaysia, di sini hari ini.

Ketika ditanya “Adakah mustahil untuk membawa pulang Jho Low?”, Wan Junaidi berkata: “Saya tidak kata mustahil tetapi ia bukannya mudah.”

Jho Low dikehendaki bagi membantu siasatan berkaitan skandal 1Malaysia Development Bhd (1MDB).

Polis Diraja Malaysia (PDRM) cuba mengesan dan membawanya pulang ke negara ini, namun usaha pihak berkuasa setakat ini masih belum berhasil. – Bernama


Pil anti COVID-19, Molnupiravir dilapor aktif melawan Omicron

WASHINGTON, 26 Jamadilakhir 1443H, Sabtu – Firma pembuat ubat-ubatan Amerika Syarikat (AS), Merck yakin pil anti COVID-19, Molnupiravir aktif melawan varian Omicron berdasarkan dapatan kajian dari enam makmal.

Kajian tersebut dibuat berdasarkan ujian berasaskan sel yang dijalankan secara bebas oleh beberapa penyelidik di enam negara iaitu Belgium, Jerman, Republik Czech, Poland, Belanda dan AS.

Presiden Makmal Penyelidikan Merck, Dr Dean Y Li berkata, keputusan menunjukkan bahawa pil itu mempunyai aktiviti antiviral konsisten terhadap Omicron, iaitu varian primari yang berlegar di seluruh dunia.

“Rawatan oral yang mengambil masa lima hari daripada permulaan simptom dan ditunjukkan dalam ujian pra-Omicron dalam kalangan 1,400 peserta berjaya mengurangkan kemasukan ke hospital.

“Selain kematian akibat COVID-19 sehingga 30 peratus dalam kalangan individu berisiko.

“Dapatan itu juga membekalkan keyakinan tambahan bagi potensi pil berkenaan sebagai pilihan rawatan penting untuk golongan dewasa tertentu yang menghidap gejala COVID-19 ringan sehingga sederhana, terutama bagi individu berisiko tinggi untuk menghidap penyakit kritikal,” katanya.

Pil rawatan itu turut dipasarkan menggunakan nama Lagevrio, dan mendapat kelulusan di lebih 10 negara termasuk AS, United Kingdom (UK) serta Jepun.

Washington sudah membayar AS$2.2 bilion untuk memperoleh 3.1 juta ubat itu.

Setakat ini, dua juta ubat berkenaan sudah dihantar, menurut firma terbabit.

Bagaimanapun, di luar AS dan Kanada, keberkesanan pil Molnupiravir terhadap varian Omicron masih belum dinilai menerusi ujian klinikal, kata Merck atau dikenali sebagai MSD. – Agensi.


Jawi: Ingatan untuk GERAKAN, cermin diri atau ‘berhijrah’

Oleh Ainul Illia Meor Suzurudin

BANGI, 23 Zulkaedah 1441H, Rabu – Parti berasaskan kaum Cina seperti GERAKAN dan MCA boleh dikatakan ‘juara’ apabila berebut kerusi majoriti kawasan Melayu ketika pilihan raya.

Sebaliknya, dalam isu umat Islam dan Melayu, mereka bukan menyokong dan mempertahankan, malah menghina bangsa majoriti di tanah air ini, kata Ahli Jawatankuasa Pusat gerakan Islam, Ikatan Muslimin Malaysia (ISMA), Ustaz Omar Kassim.

“Jelas, baik MCA mahupun GERAKAN ingin menjadi juara kaum Cina, dalam persaingan untuk menjadi siapa lebih dekat dengan DAP.

“Sudah-sudah lah. Sikap ini memalukan GERAKAN sendiri. Tulisan Jawi lantang mereka bantah. Tapi tulisan Jawi dalam pensijilan halal kenapa sibuk nak guna?

“Patutkah sijil halal JAKIM ini diberikan kepada pengusaha muslim sahaja?,” katanya ketika dihubungi Ismaweb.net.

Terdahulu, GERAKAN melatah apabila Menteri di Jabatan Perdana Menteri, Datuk Dr Zulkifli Mohamad Al-Bakri memaklumkan kempen Hari Jumaat sebagai Hari Jawi, dalam usaha mengekalkan dan memperkasakan tradisi serta budaya yang membentuk Malaysia.

Tidak berpuas hati dengan pengumuman itu, Timbalan Presiden GERAKAN, Oh Tong Keong menegaskan akan menentang habis-habisan jika orang bukan Islam disuruh untuk mempelajari tulisan Jawi.

“Mengapa menteri ini perlu membangkitkan isu penggunaan Jawi. Ini menunjukkan pihak sana ada agenda yang lebih besar tersembunyi di belakang tabir.

“Malaysia ialah sebuah negara majmuk, kalau beliau berpendapat setelah mendapat kelulusan Kabinet, beliau boleh menyebarkannya (Jawi) kepada orang bukan Islam, mereka telah membuat kesilapan besar,” dakwa Tong Keong.

Mengulas lanjut, Ustaz Omar berkata, kenyataan tersebut menunjukkan GERAKAN sebuah parti politik bangsa Cina yang tidak faham asas kenegaraan Malaysia.

“Memartabatkan tulisan Jawi adalah hak orang Melayu. Ini negara tanah Melayu. Isu tulisan Jawi adalah tulisan keramat bangsa Melayu. Kenapa mereka terus mempertikaikan?

“Yang mempertikaikan tulisan Jawi sepatutnya cermin diri nak jadi warganegara Malaysia atau lebih baik berhijrah,” katanya lagi.


Segerakan pembentangan RUU Anti Lompat Parti, gesa BERJASA

Oleh Zuhayati Yazid

BANGI, 8 Ramadan 1443H, Ahad – Pembentangan Rang Undang-Undang (RUU) Anti Lompat Parti perlu disegerakan supaya berperanan sebagai benteng bagi membendung amalan politik tidak bermoral.

Ia juga penting dalam mendisiplinkan golongan tersebut untuk terus setia kepada parti yang mereka perjuangkan.

Presiden BERJASA, Ustaz Haji Zamani Ibrahim berkata, setiap ahli politik perlu diawasi dengan RUU itu memandangkan ramai daripada mereka kini sudah hilang sikap integriti.

“BERJASA melihat menjadi keperluan buat masa ini untuk RUU Anti Lompat Parti dibentangkan segera kerana mampu mengawal ahli politik memandangkan ramai ahli politik yang ada hari ini yang berperangai tiada integriti.

“Sebaliknya mereka menceburi kerjaya politik untuk memperkudakan rakyat demi kepentingan peribadi mereka.

“Sebab itu apabila dilantik oleh rakyat dan ia akan kekal kepada parti tersebut, namun apabila mereka merasakan tiada kekuatan untuk berkuasa, dia akan beralih parti lain yang boleh menjamin tentang kuasa dan jawatan,” katanya kepada Ismaweb.net, hari ini.

Beliau berkata demikian sebagai mengulas penangguhan RUU Anti Lompat Parti yang sepatutnya dibentangkan di sidang Dewan Rakyat khas, esok.

Mengulas lanjut, Ustaz Zamani berkata, RUU itu perlu dipandang serius supaya tiada lagi situasi katak lompat dalam kalangan ahli politik yang mencari dahan rendang demi mengejar kekuasaan atau jawatan.

Pada masa sama, beliau mempersoalkan sampai bila negara mampu bertahan dengan sikap pemimpin seperti ini dan menggesa satu perubahan drastik dibuat.

Dalam pada itu, Ustaz Zamani melahirkan rasa hairan dengan kesungguhan UMNO untuk menyegerakan RUU Anti Lompat Parti.

Adakah kesungguhan itu ikhlas atau sekadar mahu menjaga kepentingan parti, memandangkan ramai wakil rakyat mereka beralih arah selepas kalah dalam pilihan raya umum lalu, soalnya.

“Kebimbangan itu adakah disebabkan merugikan UMNO atau sekadar menjaga kepentingan parti.

“Kita mestilah ikhlas menyokong RUU ini disegerakan demi untuk kepentingan rakyat dan kebertanggungjawaban setiap wakil rakyat kepada rakyat yang memberi kuasa selepas menang dalam pilihan raya,” tegasnya.


Dakwa kenyataan Muhyiddin sentuh 3R, Pemuda Amanah lapor polis

JOHOR BAHRU, 19 Safar 1445H, Selasa – Pemuda Amanah membuat laporan polis berhubung kenyataan Tan Sri Muhyiddin Yassin baru-baru ini, yang disifatkan menyentuh sentimen kaum, agama dan institusi diraja (3R).

Exco Pemuda Amanah Nasional Fadhli Umar Aminolhuda berkata, laporan polis itu, dibuat Ketua Pemuda Amanah Pulai Mohd Harith Mohd Hambali di Balai Polis Tampoi semalam.

Beliau berkata, laporan polis turut dibuat berikutan kenyataan Pengerusi Perikatan Nasional (PN) itu, yang mengharamkan undi terhadap calon Pakatan Harapan (PH) Suhaizan Kaiat bagi Pilihan Raya Kecil (PRK) Parlimen Pulai, yang boleh menggugat keharmonian di negara ini dan Johor khususnya.

“Kita ambil maklum bahawa Ketua Polis Negara Tan Sri Razarudin Husain telah mengatakan bahawa Polis Diraja Malaysia telah membuka kertas siasatan, justeru itu kita mengharapkan agar siasatan dan tindakan itu dapat disegerakan.

“Ini bagi memastikan, tiada lagi mana-mana pihak, terutama pemimpin parti politik yang berani untuk mengeluarkan kenyataan seperti itu,” katanya kepada pemberita pada sidang media di Balai Polis Tampoi.

Turut hadir Ketua Pemuda Barisan Nasional (BN) Pulai Syed Mohd Hafiz Syed Hassan dan Ketua Pemuda Pakatan Harapan (PH) Johor Muhammad Taqiuddin Cheman.

Sementara itu, Fadhli Umar yang juga Ketua Perundangan Jentera PH bagi PRK Parlimen Pulai dan Dewan Undangan Negeri (DUN) Simpang Jeram berkata kenyataan Muhyiddin juga, seolah-olah mahu menggugat kuasa Fatwa Negeri Johor dan Sultan Johor Sultan Ibrahim Almarhum Sultan Iskandar, yang merupakan ketua agama Islam di negeri itu.

Justeru, beliau menggesa Jabatan Agama Islam Negeri Johor atau Majlis Agama Islam Negeri Johor turut menjalankan siasatan, berikutan kenyataan seumpama itu tidak wajar dikeluarkan oleh mana-mana individu walaupun berbentuk gurauan.

Sementara itu, Ketua Polis Johor Datuk Kamarul Zaman Mamat ketika dihubungi Bernama, mengesahkan menerima laporan polis tersebut dan menjelaskan bahawa siasatan lanjut akan dijalankan.

Razarudin dilaporkan sebagai berkata siasatan terhadap Ahli Parlimen Pagoh itu dilakukan mengikut Seksyen 505 (b) Kanun Keseksaan, kerana mengeluarkan kenyataan yang menimbulkan ketakutan dan kegentaran awam dan Seksyen 233 Akta Komunikasi Multimedia 1998.

Sabtu lepas, Muhyiddin semasa Ceramah Perdana di Dataran Utama Kempas di Johor Bahru, didakwa mengeluarkan kenyataan bahawa haram hukumnya bagi mereka yang mengundi Suhaizan pada PRK tersebut. – Bernama


11 warga asing miliki MyKad palsu

PUTRAJAYA, 23 Zulkaedah 1441H, Rabu – Seramai 11 pekerja kilang warga asing ditahan kerana memiliki kad pengenalan palsu dalam operasi Jabatan Pendaftaran Negara (JPN) di sebuah kilang di Jalan Bukit Kemuning, Batu 6, Shah Alam, hari ini.

Operasi Bahagian Siasatan dan Penguatkuasaan (BSK) JPN itu dijalankan susulan aduan awam yang diterima mengenai terdapat pekerja di kilang tersebut menggunakan kad pengenalan palsu, menurut kenyataan JPN.

“Objektif operasi ini bertujuan mencegah dan membanteras pemalsuan dan penyalahgunaan kad pengenalan diri,” menurut JPN berhubung operasi yang disertai 20 anggota penguatkuasa JPN itu.

JPN turut mengingatkan pihak pengurusan kilang supaya memastikan mereka yang diambil bekerja mestilah mempunyai dokumen pengenalan diri yang sah.

“JPN tidak akan teragak-agak untuk mengambil tindakan undang-undang terhadap pihak yang didapati terbabit dalam kegiatan sebegini,” kata JPN sambil memaklumkan operasi penguatkuasaan akan sentiasa dilaksanakan di seluruh negara bagi membanteras penyalahgunaan dokumen kad pengenalan. – Bernama


Guru enggan divaksin diberi tugasan lain

YAN, 26 Muharram 1443H, Sabtu – Seramai 2,500 guru yang enggan menerima suntikan vaksin COVID-19 akan diberi tugasan lain di sekolah semasa sesi persekolahan dibuka nanti, berikutan mereka tidak dibenarkan mengajar secara bersemuka dalam kelas.

Menteri Kanan Pendidikan Datuk Dr Radzi Jidin berkata terdapat banyak tugasan lain di sekolah yang boleh dilakukan guru berkenaan.

“Pada masa sama kami juga sedang berbincang dengan Jabatan Perkhidmatan Awam (JPA) apa tindakan dan pendekatan selanjutnya untuk guru-guru ini, insya-Allah saya sendiri akan berhubung dengan sebahagian daripada mereka,” katanya.

Beliau berkata demikian pada sidang media di Sekolah Kebangsaan Haji Nyak Gam, di sini hari ini, selepas melawat kesan banjir akibat fenomena kepala air di daerah Yan pada 18 Ogos lepas.

Semalam, Radzi dilaporkan sebagai berkata Kementerian Pendidikan (KPM) menetapkan guru yang enggan menerima vaksin COVID-19 tidak dibenarkan mengajar secara bersemuka di dalam kelas serta berinteraksi dengan pelajar apabila sesi persekolahan dibuka pada 3 Okt ini.

Tindakan berkenaan diambil bagi memastikan ibu bapa yakin bahawa persekitaran sekolah selamat untuk anak-anak mereka.

Dalam pada itu, Radzi berkata pihak sekolah masih menjalankan kaji selidik untuk mendapatkan gambaran awal mengenai penerimaan ibu bapa untuk membenarkan anak mereka mengambil suntikan vaksin COVID-19.

“Kita masih menunggu maklum balas daripada ibu bapa. Itu bukan satu arahan, tetapi tinjauan untuk mendapat gambaran sedikit sebanyak kerana sebarang urusan berkaitan vaksinasi adalah di bawah JKJAV (Jawatankuasa Khas Jaminan Akses Bekalan Vaksin COVID-19) dan CITF (Pasukan Petugas Khas Imunisasi COVID-19),” katanya. – Bernama


Thailand saring lebih 10,000 individu dalam tiga hari

BANGKOK, 6 Jamadilawal 1442H, Isnin – Thailand akan menguji lebih 10,000 orang dalam tempoh tiga hari akan datang selepas mencatatkan peningkatan kes COVID-19 pada Sabtu, yang dikaitkan dengan pasar makanan laut di Samut Sakhon.

Setakat ini, sejumlah 689 kes COVID-19 mempunyai kaitan dengan penjual udang di wilayah barat daya Samut Sakhon termasuk dua kes di Bangkok, dua di Nakhon Pathom dan tiga di Samut Prakan, menurut Kementerian Kesihatan Awam.

Jurucakap Pusat Pentadbiran Situasi COVID-19 (CCSA), Thaweesilp Wissnuyothin berkata, pihak berkuasa kesihatan itu akan menjalankan 10,300 ujian di lapan wilayah bermula hari ini sehingga Rabu.

“Usaha pengesanan kes aktif COVID-19 akan diteruskan di Samut Sakhon, di mana wabak ini berlaku dan di wilayah berhampiran seperti Samut Songkram, Nakhon Pathom, Ratchaburi, Phetchaburi dan Kanchanaburi,” katanya pada sidang media di sini hari ini.

Pada sidang media berasingan, Timbalan Gabenor Samut Sakhon, Surasak Polyangsong berkata 146 pekerja asing diuji positif COVID-19 pada Ahad.

Pada 16 Disember, seorang wanita berusia 67 tahun, yang merupakan penjual udang di pasar itu yang tidak mempunyai sejarah perjalanan ke luar negara, telah diuji positif.

Berikutan lonjakan kes COVID-19, perintah berkurung dilaksanakan di Samut Sakhon dari 10 malam hingga 5 pagi.

Semua sekolah, stadium sukan, stadium tinju, taska dan salun kecantikan antara yang ditutup dan hanya operasi makanan berbungkus sahaja dibenarkan.

Selain itu, pekerja asing tidak dibenarkan meninggalkan Samut Sakhon manakala warga Thailand dibenarkan keluar hanya selepas memaklumkan kepada pihak berkuasa nama dan destinasi mereka. – Bernama


MARA panggil pihak berkaitan tangani isu buli di MRSM

BANGI, 10 Zulkaedah 1444H, Selasa – Pengerusi Majlis Amanah Mara (MARA), Datuk Dr Asyraf Wajdi Dusuki akan memanggil pihak berkaitan termasuk pengetua dan warden dalam masa terdekat, bagi menangani isu buli di peringkat Maktab Rendah Sains Mara (MRSM) secara menyeluruh.

Asyraf mendedahkan, beliau hari ini menerima kedatangan ibu bapa dan pelajar yang menjadi mangsa buli di salah sebuah MRSM.

Atas sebab itu, beliau menegaskan, budaya buli di sekolah berasrama adalah penyakit yang tidak boleh dipandang enteng dan perlu dikekang.

“Ada dua jenis buli; fizikal dan emosional. Kedua-duanya adalah penyakit serius yang perlu diubati dan dikekang kerana mampu memudaratkan perkembangan minda, fizikal dan psikologi anak-anak.

“Dalam masa terdekat, saya akan memanggil semua pihak yang terlibat, pengetua, guru, guru kaunseling dan pihak-pihak terlibat di peringkat pusat untuk memastikan isu ditangani secara holistik dan menyeluruh,” katanya dalam kenyataan pada Selasa.

Asyraf menegaskan, beliau tidak lagi boleh menerima alasan-alasan remeh terhadap sebab berlakunya budaya membuli di asrama.

Bahkan, beliau berkata, budaya kononnya buli itu suatu perkara biasa di asrama dan menghalang untuk dilaporkan kepada ibu bapa serta diselesaikan secara dalaman juga perlu dihentikan.

“Budaya ‘jibam’ atau boikot kepada pelajar yang buat laporan juga adalah satu bentuk kesalahan dan tidak boleh dibiarkan menjadi amalan.

“Kena terima hakikat buli adalah penyakit!,” tegasnya.


PKP dilanjut di KL, Selangor, Johor, Pulau Pinang

KUALA LUMPUR,  4 Rejab 1442H, Selasa – Perintah Kawalan Pergerakan (PKP) di Selangor, Kuala Lumpur, Johor dan Pulau Pinang, dilanjutkan selama dua minggu lagi bermula Jumaat ini sehingga 4 Mac.

Menteri Kanan (Kluster Keselamatan) Datuk Seri Ismail Sabri berkata, negeri-negeri lain di bawah pelaksanaan PKP sebelum ini ditukar kepada PKP Bersyarat (PKPB), manakala Perlis merupakan satu-satunya negeri dalam negara yang berstatus PKP Pemulihan (PKPP), berkuatkuasa mulai tarikh sama.

Beliau berkata, perubahan status kawalan pergerakan itu diputuskan, selepas penilaian risiko dibentang Kementerian Kesihatan Malaysia(KKM) kepada sidang khas Majlis Keselamatan Negara hari ini.

“Secara umum KKM maklumkan kes di kebanyakan negeri menunjukkan trend penurunan bermula minggu kelima tahun ini, iaitu selepas dua minggu pelaksanaan PKP 2.0.

“KKM juga sahkan trend kes import rentas negeri juga turun mulai 3 Feb lepas. Bagaimanapun, kes masih kekal tinggi di beberapa negeri iaitu di Selangor, Kuala Lumpur, Johor dan Pulau Pinang,” katanya pada sidang media mengenai perkembangan PKP di sini, hari ini. -Bernama


Anwar perlu nyatakan apa ugutan diterima kerana sokong Palestin

BANGI, 10 Rabiulakhir 1445H, Rabu – Perdana Menteri diminta mendededahkan ugutan dan tekanan yang diterima susulan pendirian tegas Malaysia dalam isu mempertahankan Palestin.

Ketua Penerangan PAS, Ustaz Ahmad Fadhli Shaari berkata, beliau tidak jelas apakah tekanan dan ugutan yang diterima Datuk Seri Anwar Ibrahim berikutan tidak menjelaskan perkara yang sebenar.

“Tidak jelas apakah tekanan dan ugutan itu, apa yang penting jika tekanan itu dalam bentuk ekonomi ia agak mendukacitakan kerana dalam keadaan Perdana Menteri sebelum ini pernah mengusulkan agar dirujuk perbuatan ganas rejim negara haram itu ke Mahkamah Jenayah Antarabangsa (ICC).

“Di PBB pun kita tidak dengar tentang ugutan ini, tiba-tiba hari ini ada pihak yang berani mengungut Perdana Menteri kita.

“Sebab itu saya fikir Perdana Menteri perlu nyatakan apa ugutan dan tekanan itu,” katanya dalam kenyataan, hari ini.

Mengulas lanjut, Ahli Parlimen Pasir Mas itu menegaskan, Polis Diraja Malaysia (PDRM), khidmat risikan dan sebagainya juga perlu meningkatkan keselamatan Anwar sekiranya ugutan yang diterima itu berbentuk dalam ancaman keselamatan.

“Sekiranya ugutan yang dimaksudkan ialah ugutan keselamatan, tindakan segera kerajaan khususnya pihak keselamatan sangat dituntut.

“Jika tiada tindakan serius untuk menangani isu ugutan berkenaan ia seolah-olah pihak keselamatan sendiri tidak percaya tentang adanya ugutan ini,” katanya.

Semalam, Anwar ketika berucap sempena Himpunan Malaysia Bersama Palestin, di Stadium Axiata Bukit Jalil mendedahkan menerima banyak ugutan daripada negara luar, susulan ketegasan Malaysia mempertahankan nasib rakyat Palestin.

Bagaimanapun Anwar berkata, selagi diberi mandat dan kepercayaan oleh rakyat, beliau selaku ketua kerajaan tidak akan tunduk dan gentar dengan sebarang ugutan.


PRN Melaka: UMNO teruskan kerjasama dengan PAS

KUALA LUMPUR, 22 Rabiulawal 1443H, Jumaat – UMNO hari ini memutuskan untuk meneruskan persefahaman dengan PAS bagi menghadapi Pilihan Raya Negeri (PRN) Melaka, 20 November ini.

Setiausaha Agung UMNO Datuk Seri Ahmad Maslan berkata pendirian itu selaras ketetapan Perhimpuan Agong parti itu tahun lepas, iaitu antara lain untuk memperkukuhkan Muafakat Nasional (MN) yang dibentuk antara dua parti berkenaan.

“Asas persefahaman dengan PAS berpandukan kepada prinsip bahawa PAS menggunakan lambang partinya sendiri, selaras dengan semangat dan ketetapan Jawatankuasa Induk MN dalam mesyuarat pada 19 Oktober 2020.

“Ini adalah untuk mengelakkan pertembungan sesama sendiri dan pada masa yang sama mengekalkan penggunaan lambang parti masing-masing dalam pilihan raya,” katanya pada sidang media selepas Mesyuarat Majlis Kerja Tertinggi UMNO yang dipengerusikan presiden parti Datuk Seri Dr Ahmad Zahid Hamidi di Menara Dato’ Onn, di sini malam tadi.

Menurut beliau, mesyuarat berkenaan turut bersetuju melantik Timbalan Presiden parti Datuk Seri Mohamad Hasan sebagai Pengarah PRN Melaka, selain mandat turut diberikan kepada Ahmad Zahid dan Perdana Menteri Datuk Seri Ismail Sabri Yaakob, untuk memuktamadkan sebarang keputusan berkaitan PRN berkenaan.

Beliau juga berkata mesyuarat kali ini belum memuktamadkan nama calon dan pembahagian kerusi bagi PRN Melaka.

Mengenai isu Barisan Nasional (BN) dikompaun kerana melanggar prosedur operasi standard (SOP) Fasa 4 Pelan Pemulihan Negara, dengan mengadakan majlis pelancaran jentera PRN Melaka di World Trade Centre di sini Rabu lepas, Ahmad berkata pihaknya akan membuat rayuan kepada Kementerian Kesihatan (KKM) agar kadar kompaun dikurangkan.

“Pada kefahaman kami, apabila KKM mengeluar kenyataan mengenai SOP terbaru, ia ditujukan pada aktiviti kempen dalam negeri Melaka. Kami bukan sengaja melanggar SOP ditetapkan, itu sebab kita adakan pelancaran jentera bukan hanya menggunakan satu dewan…kerana hendak jaga SOP, kita buat di dua dewan,” katanya.

Dalam pada itu, katanya, UMNO berharap Suruhanjaya Pilihan Raya (SPR) dan Majlis Keselamatan Negara (MKN), memberi kelonggaran kepada parti politik untuk berkempen secara rumah ke rumah dalam bilangan peserta yang terhad bagi PRN Melaka.

“Kita harap mereka juga benarkan bilik gerakan beroperasi dengan kehadiran individu yang terhad, kerana mereka ini akan membantu jentera parti mengedarkan sebarang hebahan. Tindakan ini tidak bermakna UMNO dan BN tidak cakna dengan kesihatan rakyat,” katanya. – Bernama


32 kanak-kanak korban rusuhan bola sepak di Indonesia

MALANG, 7 Rabiulawal 1444H, Selasa – Sekurang-kurangnya 32 kanak-kanak disahkan menjadi korban dalam rusuhan bola sepak pada malam Sabtu lalu di Stadium Kanjuruhan, Malang, Jawa Timur.

Tragedi – paling buruk dalam sejarah bola sepak – itu menyaksikan seramai 125 orang terbunuh dan 323 yang lain cedera selepas polis melepaskan gas pemedih mata untuk menyuraikan penyokong daripada pasukan tuan rumah yang kalah, berlari ke padang pada penghujung perlawanan.

Pegawai di kementerian pemerkasaan wanita dan perlindungan kanak-kanak memaklumkan, puluhan kanak-kanak yang terperangkap dalam insiden rusuhan itu terkorban.

“Daripada data terkini yang kami terima, daripada 125 orang yang maut dalam insiden itu, 32 daripadanya adalah kanak-kanak dengan paling muda berusia tiga atau empat tahun,” katanya.

Ketika kemarahan memuncak terhadap polis, Ketua Menteri Keselamatan Indonesia, Mahfud M D mengumumkan satu pasukan petugas dibentuk bagi menyiasat dan menggesa hukuman ke atas pihak yang didapati bertanggungjawab.

“Kami meminta (polis) mendedahkan siapa yang melakukan jenayah itu dan mengambil tindakan terhadap mereka.

“… dan kami juga berharap polis negara akann menilai prosedur keselamatan mereka,” katanya dalam satu kenyataan.

Difahamkan, ketua polis di Malang telah dipecat selepas beberapa jam kenyataan menteri itu.

Polis Jawa Timur juga menggantung sembilan pegawai atas arahan pasukan polis negara, kata jurucakapnya, Dedi Prasetyo dalam sidang akhbar.-  Agensi


Arab Saudi enggan keluarkan visa masuk kepada delegasi Israel

RIYADH, 20 Syaaban 1444H, Isnin – Arab Saudi enggan mengeluarkan visa masuk kepada delegasi Israel yang dijemput ke acara pelancongan tajaan Pertubuhan Bangsa-Bangsa Bersatu (PBB) di negara itu.

Tindakan berkenaan mengecewakan harapan Tel Aviv untuk mengeratkan hubungan dengan Riyadh dalam masa terdekat.

Pertubuhan Pelancongan Dunia PBB (UNWTO) telah menjemput delegasi dari bandar Kfar Kama di utara wilayah yang diduduki untuk mengambil bahagian dalam acara dua hari di bandar al-‘Ula di barat laut Saudi, lapor Bloomberg pada Ahad.

UNWTO telah menghantar jemputan kepada delegasi yang terdiri daripada penduduk Kfar Kama selepas agensi PBB memasukkan nama bandar itu dalam senarai destinasi pelancongan eksklusif.

Bagaimanapun, pihak berkuasa Saudi mengeluarkan visa kepada 22 negara yang dijemput ke acara itu, tetapi enggan menawarkan visa kepada delegasi Israel.

Sementara itu, Kementerian Luar rejim Israel, menghantar surat kepada UNWTO, menggesa supaya menerima visa delegasi mereka, tetapi rayuan tersebut tidak dipedulikan. – Agensi


Segera jadikan luar bandar hab ekonomi baharu Malaysia

BANGI, 14 Zulhijjah 1441H, Selasa – Stimulus ekonomi negara mesti mempunyai strategi khusus untuk membantu ekonomi luar bandar, apatah lagi apabila harga komoditi terjejas teruk akibat tekanan kepada permintaan.

Timbalan Presiden UMNO, Datuk Seri Mohamad Hasan berkata, kawasan luar bandar Malaysia mesti dijadikan hab pertumbuhan baharu yang lestari kepada ekonomi Malaysia.

Justeru, beliau mengetengahkan beberapa strategi khusus luar bandar yang perlu dilihat oleh pihak kerajaan, antaranya membabitkan Felda.

“Berikan insentif untuk mereka segera membangun aset mereka kepelbagaian penanaman dan penternakan.

“Bidang penternakan adalah sangat berpotensi dan mampu mengurangkan kebergantungan kita kepada import daging luar,” katanya dalam kenyataan, hari ini.

Mohamad turut menyarankan, supaya kerajaan menjana semula industri perikanan secara komprehensif, supaya menjadi sumber yang cukup kepada negara dan mempunyai lebihan untuk dieksport.

“Ketiga, Malaysia mesti mempunyai strategi khusus dengan beberapa negara seperti Timur Tengah sebagai ‘lembah makanan’ mereka.

“Kekurangan tanah subur, air dan pekerja telah menjadikan negara-negara Timur Tengah sangat bergantung kepada import bahan makanan.

“Malaysia mesti mendahului persaingan dengan menawarkan kepakaran, sumber dan logistik untuk menjadi pengeksport utama sumber makanan kepada negara Timur Tengah,” katanya.

Selain itu, Mohamad turut mencadangkan, supaya kemahiran generasi muda luar bandar dipertingkatkan bersesuaian dengan ekonomi di kawasan berkenaan.

“Mereka tidak boleh berhijrah dalam keadaan ekonomi yang memburuk begini.

“Mereka mesti diberikan kemahiran sesuai dengan kepentingan ekonomi luar bandar dan membangunkan daerah kehidupan mereka,” katanya.


Netanyahu resah, isytihar perang ‘panjang’ terhadap Palestin

TEL AVIV, 23 Rabiulawal 1445H, Isnin – Perdana Menteri Israel, Benjamin Netanyahu mengisytiharkan perang ‘panjang dan sukar’ terhadap rakyat Palestin apabila jumlah kematian penduduknya kini mencecah 700 orang.

Ia susulan serangan mengejut oleh Gerakan Perjuangan Islam Palestin (Hamas) yang melancarkan operasi Taufan al-Aqsa sebagai tindak balas kekejaman dan penindasan rejim Israel terhadap rakyat Palestin.

Menurut laporan media Israel, terkini angka kematian Israel akibat serangan Hamas melebihi 700 orang.

Mayat ditemui ketika tentera pengganas Israel terus berperang dengan pejuang Hamas, yang telah menyusup masuk ke penempatan haram Yahudi berhampiran sempadan Gaza.

Antara yang maut ialah berpuluh-puluh askar dan polis Israel yang terbunuh dalam pertempuran dengan pejuang Hamas.

Kementerian Kesihatan Israel juga mengesahkan bahawa jumlah yang cedera di hospital telah mencecah 2,048, termasuk 20 dalam keadaan kritikal dan 330 cedera parah.

Terdapat kira-kira 700 warga Israel yang cedera dirawat di Pusat Perubatan Soroka di Beersheba.

Angka kematian baharu itu berlaku apabila tentera Israel mahu memindahkan semua warga Israel yang tinggal berdekatan dengan Semenanjung Gaza dalam tempoh 24 jam kerana telah mengerahkan beribu-ribu askar ke kawasan itu.

Pejabat Netanyahu mengumumkan bahawa Kabinet mengundi malam tadi untuk mengisytiharkan Israel secara rasmi berperang, dan pihaknya boleh menjalankan ‘aktiviti ketenteraan yang penting.’

“Keputusan itu, diumumkan pada hari Ahad, secara rasmi membenarkan langkah-langkah ketenteraan yang penting diambil,” katanya dalam satu kenyataan.

Netanyahu memberi amaran menentang perang ‘panjang dan sukar’ akan datang selepas pejuang Palestin melancarkan operasi mengejut besar-besaran.

Netanyahu turut menyertai ketua tentera udaranya Tomer Bar di pangkalan tentera Kirya di Tel Aviv ketika pesawat Israel melakukan serangan ke atas Semenanjung Gaza.

Pemimpin pengganas itu juga berkata, Israel akan berhenti membekalkan elektrik, bahan api dan barangan ke Gaza.

Sebilangan besar Gaza sudah bergelap selepas bekalan elektrik dari Israel terputus. – Agensi


Taufan badai selatan Brazil, ragut 39 nyawa

RIO DE JENEIRO, 22 Safar 1445H, Jumaat – Sekurang-kurangnya 39 orang maut dan sembilan lagi masih hilang selepas taufan membadai negeri di selatan Brazil, Rio Grane do Sul, menurut pihak berkuasa tempatan.

Jumlah mangsa yang belum diambil kira adalah dari bandar kecil Mucum, salah satu kawasan paling teruk dilanda banjir dengan 14 kematian dilaporkan.

Sementara bandar-bandar berdekatan seperti Roca Sales dan Cruzeiro do Sul juga mencatatkan banyak korban.

Gabenor Eduardo Leite mengisytiharkan keadaan bencana awam dan membatalkan perarakan sempena sambutan Hari Kemerdekaan Brazil di seluruh negeri, pada Khamis.

“Kita telah melancarkan kerja menyelamat mangsa dan membina semula segala yang musnah akibat ribut,” kata Leite di rangkaian media sosial X.

Menurut kerajaan Rio Grande do Sul, hujan lebat yang disebabkan taufan luar tropika telah menjejaskan 80 bandar dan menyebabkan lebih 2,300 orang hilang tempat tinggal.

Presiden Luiz Inacio Lula da Silva yang dijangka ke India untuk sidang kemuncak G20 berkata, kerajaan Persekutuan menyokong sepenuhnya wilayah terjejas dan bersiap sedia menghantar Naib Presiden, Geraldo Alckmin untuk membantu di sana.

Terdahulu, badan bebas ramalan cuaca, MetSul memberi amaran Rio Grande do Sul dijangka menerima lebih banyak hujan lebat pada Khamis dan Jumaat.-  Agensi


Wajib pakai ‘facemask’ mula 1 Ogos

KUALA LUMPUR, 2 Zulhijjah 1441H, Khamis – Pemakaian pelitup separuh muka akan diwajibkan di tempat awam dan pengangkutan awam yang sesak bermula 1 Ogos ini.

Menteri Kanan (Kluster Keselamatan) Datuk Seri Ismail Sabri Yaakob berkata orang ramai boleh didenda RM1,000 di bawah Akta 342 (Akta Pencegahan dan Pengawalan Penyakit Berjangkit 1988) sekiranya gagal mematuhi peraturan terbaharu itu.

“Keputusan ini dibuat semasa Mesyuarat Khas Menteri-Menteri Mengenai Perintah Kawalan Pergerakan (PKP),” katanya pada sidang media perkembangan PKP Pemulihan (PKPP) di bangunan Parlimen di sini, hari ini.

Ismail Sabri berkata, keputusan itu mengambil kira penambahan kluster-kluster baharu yang telah dikenal pasti, selain atas nasihat Kementerian Kesihatan Malaysia (KKM).

Beliau berkata, pada masa ini, peraturan berkenaan hanya dikuatkuasakan bagi menaiki semua kenderaan awam seperti LRT, MRT serta bas dan di tempat sesak seperti pasar dan pasar tani.

Sementara itu, beliau berkata, spesifikasi bagi mereka yang mahu menjahit pelitup separuh muka sendiri akan dikeluarkan oleh KKM dalam media bagi memastikan pelitup muka yang dihasilkan itu menepati syarat ditetapkan Pertubuhan Kesihatan Sedunia (WHO).

“Kerajaan selama ini tidak mewajibkan pemakaian pelitup (separuh) muka kerana memahami keadaan mereka yang berpendapatan rendah untuk membeli pelitup muka pakai buang.

“Untuk pakai buang ini, yang terbaik pakai untuk tiga jam dan tukar, jika keluarga besar tentu tanggungan besar (beli pelitup separuh muka), jadi WHO keluarkan peraturan boleh pelitup muka biasa tetapi ada spesifikasinya,” katanya. -Bernama


Agong gusar penularan varian Omicron, nasihat rakyat patuhi  SOP

KUALA LUMPUR, 26 Rabiulakhir 1443H, Rabu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah hari ini menzahirkan kegusaran terhadap penularan varian baharu COVID-19, Omicron yang dikategorikan Pertubuhan Kesihatan Sedunia (WHO) sebagai varian yang membimbangkan (VOC).

Datuk Pengelola Bijaya Diraja Istana Negara Datuk Ahmad Fadil Shamsuddin berkata, sehubungan itu, Seri Paduka menasihati seluruh rakyat untuk terus beristiqamah dalam kawalan kendiri dan berdisiplin mematuhi prosedur operasi standard (SOP) yang ditetapkan kerajaan serta menyeru supaya mereka berwaspada dan tidak alpa dalam menjalani aktiviti harian.

“Seri Paduka Baginda turut menasihati rakyat supaya melengkapkan suntikan dos vaksin COVID-19 dan mendapatkan dos penggalak bagi melindungi dan memelihara kesihatan serta keselamatan diri, ahli-ahli keluarga tersayang dan masyarakat,” katanya dalam kenyataan, hari ini.

Baginda turut menzahirkan sokongan penuh terhadap tindakan tegas kerajaan untuk membendung penularan varian tersebut yang diklasifikasikan sebagai lebih berbahaya dan cepat merebak.

“…khususnya Kementerian Kesihatan (KKM) dan Majlis Keselamatan Negara, mempertingkatkan langkah-langkah pencegahan, kawalan sempadan dan survelan COVID-19 bagi pengembara yang tiba di pintu masuk negara, terutama dari negara yang melaporkan kes COVID-19 varian Omicron,” katanya.

Ahmad Fadil berkata, menurut WHO, varian Omicron juga berkemungkinan mempunyai risiko lebih tinggi untuk dijangkiti berbanding varian-varian lain serta mutasi dalam varian tersebut berpotensi mengurangkan keberkesanan vaksin.

Beliau berkata, Seri Paduka berharap rakyat dapat melaksanakan tanggungjawab sosial dengan segera mendapatkan pemeriksaan dan rawatan jika bergejala dan mengasingkan diri jika disahkan positif atau ditakrifkan sebagai kontak rapat sekali pun tidak bergejala.

Ahmad Fadil berkata, Seri Paduka berpandangan segala pengorbanan dan usaha semua pihak termasuk petugas barisan hadapan selama ini dalam memerangi COVID-19 akan menjadi sia-sia sekiranya negara menghadapi ancaman gelombang baharu penularan wabak itu.

Beliau berkata, Al-Sultan Abdullah menzahirkan penghargaan terhadap langkah proaktif yang diambil KKM dalam mempertingkatkan kesiapsiagaan hospital-hospital dan klinik-klinik bagi menghadapi kemungkinan peningkatan bilangan kes harian sekiranya varian Omicron menembusi kawalan sempadan dan menular dalam negara.

“Seri Paduka Baginda menzahirkan keyakinan bahawa dengan kerjasama dan komitmen tinggi antara rakyat dan kerajaan, penularan jangkitan COVID-19, khususnya varian Omicron, dapat dikekang demi keselamatan diri serta kesejahteraan negara yang dicintai,” katanya.

Sehubungan itu, Ahmad Fadil berkata, Seri Paduka mengajak rakyat untuk bersama-sama mendoakan supaya rakyat dan negara ini sentiasa berada di bawah lindungan Allah SWT, dijauhi dari sebarang musibah dan wabak COVID-19 dapat dibendung serta diakhiri dengan segera. – Bernama


Dai’e selebriti, agamawan segera

PARA ulama dulu tidak menyukai populariti, tetapi lebih suka bersederhana dan ‘low profile’.

Itu lebih baik demi menggapai keredhaan Allah SWT.

Ini kerana penilaian Allah lebih penting daripada penilaian manusia. Walaupun demikian tidak salah menjadi popular, asalkan caranya betul dan sihat.

Dalam menilai keilmuan seseorang, populariti bukan ukuran.

Ini kerana sebenarnya bukan masyarakat yang menilai. Golongan yang sepatutnya menilai adalah golongan terpelajar dan komuniti para ilmuwan.

Penilaian hari ini banyak tertumpu pada perkara luaran, sampingan, material seperti sijil, kuantiti dan bukan kualiti ilmu seseorang.

Mengenai kualiti ini hanya orang-orang tertentu sahaja yang dapat menilai.

Dan yang dinilai adalah ilmu dan kefahamannya bukan penampilan dan kepandaian bercakap.

Program realiti televisyen untuk pencarian dai’e muda sebenarnya terikut-ikut kaedah sekular.

Ilmu agama tidak boleh menggunakan kaedah penilaian dan pengukuran yang sekular.

Kaedah yang bergantung kepada berapa ramai yang suka, dengan mencipta persepsi dan sensasi.

Sebenarnya bukan ilmu agama sahaja, semua bidang ilmu pun mesti bersandarkan kepada kepakaran dan autoriti ilmu, bukan persepsi dan populariti.

Kesannya masyarakat sendiri yang akan menanggung, mereka dibimbing oleh orang yg salah, yang keliru, ilmunya separuh matang, tidak beradab dan berakhlak.

Akibatnya timbul kecelaruan, kegusaran awam, banyak kekeliruan dan malapetaka.

Kesimpulannya, program realiti televisyen untuk melahirkan dai’e selebriti dan agamawan segera tidak sesuai dan perlu dihentikan.

Sebagai gantinya program sorotan kehidupan dan perjalanan tokoh-tokoh ilmuwan negara, yang terbukti berwibawa di peringkat kebangsaan dan antarabangsa, perlu diberikan keutamaan, agar masyarakat mengenali mereka dan ini dapat menyemai rasa hormat terhadap ilmuwan dan budaya ilmu di kalangan masyarakat.

Ini baru betul-betul realiti dan bukan hanya persepsi.

Dr Khaliff Muammar


Dewan Rakyat tumpu kos sara hidup, kesesakan penjara hari ini

KUALA LUMPUR, 2 Rabiulakhir 1445H, Selasa – Isu kos sara hidup, masalah kesesakan banduan dalam penjara dan status terkini perkembangan projek Laluan Rel Pantai Timur (ECRL) antara isu yang menjadi tumpuan persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu kos sara hidup dibangkitkan Datuk Rosol Wahid (PN-Hulu Terengganu) menerusi sesi Waktu Pertanyaan-Pertanyaan Menteri (MQT) kepada Perdana Menteri Datuk Seri Anwar Ibrahim.

Rosol mahukan penjelasan tentang jaminan kerajaan bahawa langkah mengapungkan harga ayam dan telur tidak akan membebankan rakyat yang sedang berhadapan dengan kos sara hidup yang tinggi.

Sementara itu dalam sesi soal jawab lisan, Datuk Mas Ermieyati Samsudin (PN-Masjid Tanah) bertanyakan tentang langkah bagi mengatasi isu kesesakan banduan di dalam penjara serta program yang dikenal pasti untuk membantu bekas golongan itu meneruskan kehidupan mereka supaya tidak terjejak kembali dalam dunia jenayah.

Wan Razali Wan Nor (PN-Kuantan) pula dijadual akan bertanyakan kepada Menteri Pengangkutan mengenai status terkini perkembangan projek, bilangan syarikat tempatan dan syarikat luar yang terlibat dan adakah terdapat implikasi kewangan tambahan yang terkini bagi projek ECRL.

Dalam sesi sama, Dr Kelvin Yii Lee Wuen (PH-Bandar Kuching) meminta Menteri Kesihatan menyatakan perancangan kementerian untuk membeli vaksin HPV, jenis vaksin yang dibeli dan jangka masa untuk memastikan mereka yang tercicir terutamanya pada zaman COVID-19 mendapat vaksin yang diperlukan.

Persidangan hari ini juga akan menyambung sesi perbahasan hari kedua Belanjawan 2024, selepas ia dibentangkan oleh Perdana Menteri pada Jumaat lepas.

Berdasarkan takwim Dewan Rakyat, Rang Undang-Undang Perbekalan 2024 itu akan dibahas di peringkat dasar selama lapan hari, sebelum sesi jawapan oleh menteri selama empat hari bermula 30 Oktober.

Ahli-Ahli Parlimen kemudian akan mengambil bahagian dalam perbahasan rang undang-undang berkenaan di peringkat jawatankuasa selama 12 hari bermula 6 November.

Persidangan Dewan Rakyat kali ini berlangsung selama 32 hari bermula 9 Oktober hingga 30 November ini.- Bernama


Ukraine yakin kemampuan Turkiye kembalikan perjanjian bijirin Laut Hitam

KYIV, 24 Muharam 1445H, Jumaat – Ukraine yakin Presiden Turkiye, Recep Tayyip Erdogan mampu mengembalikan semula perjanjian bijirin Laut Hitam.

Menteri Luar Ukraine, Dmytro Kuleba berkata, diplomasi Turkiye dengan Russia mampu mengembalikan semula operasi eksport bijirin Ukraine ke landasan .

“Saya fikir Turkiye mampu melakukan dan berjaya mengembalikan perjanjian ke landasan semula,” katanya dalam temu bual dengan akhbar Itali, Corriere della Sera, semalam.

Bagaimanapun, Kuleba berkata, pihaknya kini sedang membina laluan alternatif lain bagi mengeksport gandum dan produk tanpa menggunakan Pelabuhan di Laut Hitam.

“Kami memerlukan kreativiti tertentu untuk mencari penyelesaian dalam mengeksport bijirin dan akan mencarinya dalam apa cara sekalipun.

“Tetapi, pada masa ini, syaratnya tidak ada Russia yang menyerang kami, dia lebih suka perang daripada keamanan,” katanya.

Pada 17 Julai lalu, Russia menangguhkan perjanjian bijirin Laut Hitam dan mendakwa sebahagian perjanjian yang dituntutnya tidak dilaksanakan.

Permintaan berkenaan termasuklah melonggarkan sekatan perbankan dan keupayaan untuk menghantar baja keluarannya sebelum mengembalikan semula perjanjian.

Perjanjian peringkat awalnya ditandatangani Julai tahun lalu di Istanbul, selepas penggerak utama Turkiye, PBB, Russia dan Ukraine menyasarkan untuk menyambung semula eksport bijirin dari pelabuhan Ukraine yang ditangguhkan berikutan pencerobohan Moscow ke atas Kyiv, Februari tahun lalu. – Agensi


Kes demam denggi turun mendadak sebanyak 75 peratus tahun ini

BANGI, 4 Zulkaedah 1442H, Selasa – Sebanyak 12,188 kes dan lapan kematian akibat demam denggi dilaporkan sejak Januari hingga 12 Jun tahun ini, berbanding 48,584 kes serta 84 kematian bagi tempoh sama pada 2020.

Ini bermakna, kes demam denggi menunjukkan trend penurunan sebanyak 75 peratus bagi tahun 2021, dan kematian berkurang 91 peratus berbanding tempoh sama tahun lepas.

Bagaimanapun, Kementerian Kesihatan (KKM) tetap menggesa masyarakat untuk terus berusaha dan memusnahkan tempat-tempat pembiakan Aedes secara konsisten tanpa kompromi.

Menteri Kesihatan, Datuk Seri Dr Adham Baba berkata, walaupun negara masih bergelut dengan wabak pandemik COVID-19, usaha memerangi demam denggi tetap perlu diteruskan memandangkan ia adalah endemik dan menjadi beban kesihatan awam di Malaysia sejak sekian lama.

“Sewaktu tempoh Perintah Kawalan Pergerakan (PKP) ketika ini, di mana sebahagian besar waktu individu dan masyarakat diluangkan di rumah, kesempatan perlu diambil untuk memastikan premis kita bebas dari tempat pembiakan nyamuk Aedes.

“Usaha pencegahan denggi ini juga turut diperkasakan melalui penglibatan pasukan sukarelawan COMBI di seluruh negara,” katanya sempenan sambutan Hari Denggi ASEAN 2021, hari ini.

Beliau berkata, pada tahun ini, ‘10 minit hapuskan Aedes’ adalah tema yang dipilih untuk sambutan Hari Denggi ASEAN peringkat kebangsaan.

Katanya, tema itu bertujuan menekankan komitmen dan kerjasama padu semua pihak termasuk masyarakat, jabatan, agensi kerajaan mahupun swasta dalam meneruskan membanteras demam denggi.

“Peranan yang dimainkan oleh sukarelawan COMBI adalah dengan menjalankan aktiviti promosi pencegahan denggi melalui pendekatan norma baharu seperti media sosial.

“Sehingga 31 Mei 2021, terdapat sebanyak 3,084 pasukan COMBI dengan penyertaan sebanyak 28,381 orang sukarelawan terdiri dari komuniti di seluruh negara,” katanya.


‘Sedang bincang pengganti Peguam Negara’

PUTRAJAYA, 17 Rejab 1444H, Rabu – Perbincangan mengenai pengganti Tan Sri Idrus Harun sebagai Peguam Negara yang baharu sedang dijalankan, kata Datuk Seri Anwar Ibrahim.

“Kami masih membincangkan perkara itu,” jawabnya ringkas apabila ditanya mengenai hal demikian.

Perdana Menteri disoal sama ada kerajaan telah menyenarai pendek calon untuk dilantik sebagai AG baharu, lapor The Star.

Kontrak Idrus akan berakhir pada Mac selepas ia dilanjutkan selama setahun pada 2022.

Bekas Hakim Mahkamah Persekutuan berusia 68 tahun itu dilantik ke jawatan berkenaan dengan kontrak dua tahun pada 6 Mac 2020.

Beliau mengambil alih jawatan Tommy Thomas, yang dilantik oleh kerajaan Pakatan Harapan pada 2018.


Turkiye negara kemanusiaan contoh

1. SALAH satu unsur penting yang menjadikan Turkiye sebagai Global Humanitarian Player adalah ‘Humanitarian Diplomacy’.

2. Humanitarian Diplomacy adalah proses tawar-menawar, rundingan dan advokasi yang terlibat dengan mempromosikan dan melindungi hak asasi manusia antarabangsa dan prinsip-prinsip kemanusiaan. Dalam konteks Turkiye, ia adalah salah satu kunci utama dalam hubungan luar.

Hal ini jelas terlihat dalam lawatan Emine Erdogan ke kem pelarian Rohingya di Bangladesh, lawatan Recep Tayyip Erdogan ke khemah orang miskin di Somalia dan solidariti beliau terhadap Muslim Uighur.

3. Humanitarian Diplomacy ini telah banyak membantu Turkiye meluaskan pengaruh politik dan ekonominya kepada negara-negara lain, terutamanya negara-negara Afrika. Buktinya, Turkiye diiktiraf oleh African Union (AU) sebagai pemain utama dalam “African Economic Outlook 2011”.

4. Di peringkat pelaksanaan pula, Turkiye juga mempunyai struktur yang kukuh dalam memastikan koordinasi kerajaan dan NGO. Kementerian Pelancongan dan Kebudayaan Turkiye menubuhkan agensi penyelaras, iaitu Turkish Cooperation and Coordination Agency (TİKA).

Dengan 62 pejabat di 60 buah negara seluruh dunia, TIKA menyelaras dan bekerjasama dengan Humanitarian NGO (HNGO) Turkiye untuk menyampaikan bantuan. Ibaratnya, Wisma Putra memainkan peranan mengkoordinasikan HNGO Malaysia dalam kempen korban Kemboja, projek air bersih dan lain-lain.

5. Maka tak hairanlah HNGO Turkiye lebih aktif daripada HNGO Malaysia di Mindanao, Acheh, dan negara ASEAN lain, walaupun HNGO Turkiye turut sibuk menjadi hos kepada 3.6 juta pelarian Syria dan kerja-kerja kemanusiaan di benua Afrika.

BILAL JAILANI
Pengurus Besar Yayasan Ikhlas
Misi Turkiye Jun 2023


Masjid di Jerman terima surat ancaman hina Islam

COLOGNE, 25 Rabiulawal 1442H, Rabu – Sebuah lagi masjid di bandar Duisburg, Jerman menerima sepucuk surat berbentuk ancaman yang mengandungi kenyataan berbaur Islamophobia dan perkauman.

Surat yang tidak dinamakan itu dihantar ke Masjid Muradiye, dengan kandungannya menghina rakyat Turki serta orang Islam.

Ketua Pentadbir Masjid Muradiye, Ramazan Ceylan berkata, ia adalah surat ancaman ketiga yang diterima.

“Kami menjalankan kegiatan dalam kerangka tanggungjawab sosial dan berusaha untuk memberikan sumbangan kepada masyarakat di Jerman.

“Ini adalah kali ketiga, pelaku surat kebencian sebelum ini juga masih belum dikenal pasti,” katanya.

Masjid Muradiye dikendalikan oleh kumpulan muslim-Turki (DITIB).

Sebelum ini, Masjid Aqsa – yang turut dikendali oleh DITIB – di bandar Hufingen turut menerima surat ancaman sama pada minggu lalu.

Surat berkenaan menyebut bahawa Islam bukan untuk Jerman mahupun Eropah, selain mengugut akan menghapuskan Islam dari negara berkenaan.-  Agensi


Maklumat tular mengenai UEC palsu: JPM

KUALA LUMPUR, 12 Jamadilawal 1444H, Rabu – Maklumat yang tular dalam media sosial khususnya Twitter menerusi hantaran bertajuk ‘Pengiktirafan UEC akan dibincangkan dan usul akan diluluskan kelak oleh Kerajaan Perpaduan selaras dengan manifesto Pakatan Harapan’, adalah palsu.

Jabatan Perdana Menteri (JPM) dalam hantaran menerusi Facebook, hari ini memaklumkan maklumat palsu itu disebar menggunakan akaun Twitter palsu Perdana Menteri Datuk Seri Anwar Ibrahim.

JPM dalam catatan itu juga menjelaskan mengenai perbezaan antara akaun Twitter Perdana Menteri yang sebenar dengan akaun Twitter Perdana Menteri palsu yang menyebarkan maklumat mengenai UEC (Sijil Peperiksaan Bersama) berkenaan.

Menerusi catatan itu, JPM menunjukkan Twitter sebenar Perdana Menteri iaitu @anwaribrahim dan akaun yang menyebarkan maklumat palsu mengenai UEC iaitu @anwarinrahim yang menggunakan gambar Perdana Menteri sama seperti akaun Twitter sebenar.

Perdana Menteri turut berkongsi catatan JPM melalui Facebook beliau hari ini.

“Maklumat melalui akaun media sosial tersebut adalah palsu. Orang ramai diminta agar tidak menyebarkan atau berkongsi sebarang maklumat yang tidak pasti atau palsu,” menurut JPM.

JPM turut meminta orang ramai supaya merujuk kepada akaun media sosial rasmi Perdana Menteri untuk berita sahih di semua platform media sosial iaitu akaun Facebook Anwar Ibrahim, akaun Twitter @anwaribrahim, Instagram @anwaribrahim_my dan TikTok @anwaribrahimnofficial. – Bernama


Relakah Malaysia normalisasi hubungan Israel?

BANGI, 5 Rabiulakhir 1442H, Sabtu – Tindakan Menteri Luar Bahrain, Abdullatif al-Zayani mengunjungi Menteri Luar Israel, Gabi Ashkenazi baru-baru ini menjadikan proses penjajahan terhadap negara berdaulat Palestin lengkap.

Naib Presiden Ikatan Muslimin Malaysia (ISMA), Prof Dr Zainur Rashid Zainuddin juga percaya gelombang berkenaan pastinya bakal sampai ke tanah air tercinta dalam sedikit masa lagi.

Beliau mempersoalkan, apakah Malaysia bersedia menormalkan hubungannya dengan negara haram Israel?

“Adakah anda bersedia dan reda bersekongkol dengan agenda Zionis serta mengenepikan perjuangan saudara seakidah kita di bumi Palestin?,” soalnya dalam satu kenyataan hari ini.

Bahrain adalah negara Arab keempat yang mengiktiraf Israel selepas Mesir, Jordan dan Emiriah Arab Bersatu (UAE).

Katanya, bekas Presiden Amerika Syarikat (AS), Donald Trump baru sahaja mengumumkan bahawa Sudan bakal menjadi negara kelima.

“Manakala Imran Khan, PM (Perdana Menteri) Pakistan mendedahkan baru-baru ini bahawa ada beberapa pemimpin negara yang mendesak Pakistan untuk berbuat demikian,” katanya.

Sebelum ini, delegasi Bahrain yang dipimpin Abdullatif tiba di Tel Aviv sebagai kunjungan rasmi pertama dari kerajaan Teluk, yang menormalkan hubungan dengan Israel pada September lalu.

Abdullatif disambut sekutunya dari Israel, Ashkenazi di Lapangan Terbang Ben Gurion di Tel Aviv pada Rabu.

Kunjungan itu dilakukan ketika kedua-dua pihak berusaha memperluas hubungan kerjasama yang dipromosi oleh AS sebagai pakatan anti-Iran dan potensi ekonomi.


KPLB peruntuk RM368.37 juta kepada Felcra perkasa sektor pertanian, penternakan

KUALA LUMPUR, 26 Syawal 1443H, Jumaat – Kementerian Pembangunan Luar Bandar (KPLB) memperuntukkan RM368.37 juta kepada Felcra Berhad bagi memperkasakan sektor pertanian dan penternakan, sebagai komitmennya dalam memperkukuh jaminan bekalan makanan negara di semua peringkat rantaian makanan.

Menterinya Datuk Seri Mahdzir Khalid berkata daripada peruntukan itu RM339.14 juta digunakan untuk menambah baik infrastruktur, menampung kos bahan mentah dan menaik taraf teknologi, manakala selebihnya bagi perbelanjaan dalaman.

Selain itu beliau berkata tambahan dana RM60 juta daripada peruntukan Rancangan Malaysia Ke-12 (RMK 12) dan Rolling Plan 2022 digunakan bagi memperluaskan keupayaan kilang pemprosesan makanan ternakan di Rompin, Pahang.

Katanya projek itu bertujuan mengoptimumkan penggunaan bahan asas kepada makanan ternakan tempatan, selain turut membangunkan sebuah kilang konsentrat dan kilang silaj bagi memenuhi rantaian nilai penuh.

“Projek itu sudah dilaksanakan dan sedang berjalan. Inisiatif ini merupakan antara langkah menangani punca harga ternakan menjadi mahal dengan Felcra mengambil pendekatan meningkatkan pengeluaran makanan ternakan itu,” katanya pada sidang media di majlis Mesra Aidilfitri Felcra Berhad di Wisma Felcra di sini, hari ini.

Pada majlis itu, beliau turut menyampaikan sumbangan masing-masing bernilai RM3,000 kepada lima institusi kebajikan iaitu Masjid Abu Ubaidah Al Jarrah, Surau Jumaat Muhajirin Desa Rejang, Rumah Bakti Al Kausar, Rumah Perlindungan AL-Haq dan Madrasatul Faridiyah Setapak Jaya. – Bernama


Menteri, timbalan menteri dari UMNO jumpa Muhyiddin hari ini?

PUTRAJAYA, 15 Syaaban 1442H, Isnin – Beberapa Menteri Kabinet dan timbalan menteri dari UMNO dilaporkan bertemu Perdana Menteri, Tan Sri Muhyiddin Yassin, sehari selepas perhimpunan agung parti itu meluluskan resolusi menolak kerjasama dengan Perikatan Nasional (PN) dalam pilihan raya akan datamg, kata sumber.

Kumpulan itu difahamkan telah mengadakan pertemuan dengan Muhyiddin di Pejabat Perdana Menteri pada jam 5.30 petang pada hari ini.

Mesyuarat itu dikatakan berlangsung selama kira-kira satu jam.

Meskipun apa yang sebenarnya dibincangkan dalam pertemuan itu tidak diketahui, ia dipercayai berkaitan dengan Perhimpunan Agung UMNO.

Sumber juga enggan mengesahkan siapa antara menteri dan timbalan menteri UMNO yang menghadiri mesyuarat itu.

Bagaimanapun, Sinar Harian melaporkan bahawa salah seorang yang hadir dalam pertemuan itu adalah Menteri Kanan (Keselamatan), Datuk Seri Ismail Sabri Yaakob.

Portal berita itu juga melaporkan bahawa kenderaan yang membawa menteri itu dilihat meninggalkan bangunan itu kira-kira jam 6.45 petang tanpa bercakap dengan media.

Perhimpunan Agung UMNO yang berlangsung Sabtu lalu (27 Mac) hingga semalam menyaksikan parti itu mengesahkan keputusan untuk tidak bekerjasama dengan Parti Pribumi Bersatu Malaysia (Bersatu) pada Pilihan Raya Umum ke-15 (PRU15).

Perhimpunan agung itu juga melancarkan usul untuk menuntut Perikatan Nasional mengadakan PRU segera setelah proklamasi darurat tamat pada atau sebelum 1 Ogos.

UMNO turut memberi mandat kepada presiden dan dewan tertinggi untuk menarik sokongan kepada kerajaan Perikatan Nasional ‘pada bila-bila masa yang ia anggap wajar’.


Pengaruh kuat DAP hari ini kesan sikap orang Melayu bosan politik

BANGI, 26 Zulkaedah 1444H, Khamis – Tun Dr Mahathir Mohamad mendakwa pengaruh DAP amat kuat kepada pemerintahan hari ini kerana menjadi parti terbesar dalam Kerajaan Perpaduan.

Bekas Perdana Menteri itu berkata, keadaan ini berlaku kesan daripada sikap orang Melayu yang bosan dengan politik hingga menyebabkan Pakatan Harapan (PH) yang mempunyai lebih ramai bukan Melayu memperoleh 82 wakil rakyat.

Sementara orang Melayu yang menjadi majoriti penduduk di Malaysia hanya mendapat 73 wakil rakyat, tidak termasuk dari parti PKR, Amanah dan DAP, katanya.

“Dalam PRU15, 75 peratus sahaja dari pengundi Melayu keluar mengundi. Apakah ini bermakna 25 peratus Melayu bosan? Tetapi 95 peratus dari orang Cina keluar mengundi.

“Apakah ini bermakna orang Cina tidak bosan dengan politik di Malaysia? Apakah ini bermakna mereka berminat dengan politik. Mengapa? Apa kesannya?,” katanya dalam kenyataan, hari ini.

Menurut Dr Mahathir, pada Pilihan Raya Umum ke-14 (PRU14), DAP mendapat 42 kerusi Dewan Rakyat dan parti berkenaan tidak pernah mendapat jumlah sebesar itu.

“Sebab – pengundi Melayu dari parti Bersatu, yang benci dengan Najib, beri undi kepada DAP.

“Pada PRU15, Bersatu tidak lagi bersama dalam PH. Sudah tentu DAP tidak dapat undi Melayu. Tetapi DAP menang 40 kerusi Dewan Rakyat. Sebab? Kerana 95 peratus orang Cina keluar undi,” katanya.


Ekonomi negara ambil masa 7 tahun pulih sepenuhnya

Oleh Zuhayati Yazid

BANGI 24 Muharram 1443H, Khamis – Pakar mengakui ekonomi negara merudum akibat wabak COVID-19, namun dijangka berubah dan akan terus meningkat dalam tempoh 7 tahun akan datang.

Penganalisis ekonomi Universiti Sains Islam Malaysia (USIM), Prof Madya Dr Nuradli Ridzwan Shah Mohd. Dali berkata, ekonomi negara ketika ini sememangnya berdepan kemelesetan, tetapi kita sedang dalam fasa peralihan untuk kembali pulih.

“Pelbagai situasi kita sudah lalui yang menyebabkan ekonomi menjunam sejak 2018 pertukaran kerajaan, kemudian diikuti dengan pandemik COVID-19 menyebabkan ekonomi sekali lagi menjunam teruk.

“Pelaksanaan Perintah Kawalan Pergerakan (PKP) untuk kali kedua, juga menjadi punca keadaan kembali merudum walaupun ketika itu negara baru melangkah untuk bangkit.

“Namun dengan pelbagai bantuan yang disalurkan kerajaan termasuk Pakej Perlindungan Rakyat & Pemulihan Ekonomi (PEMULIH), pastinya dilihat menjana semula keadaan ekonomi negara,” katanya ketika dihubungi Ismaweb.net, hari ini.

Dr Nuradali mengakui situasi yang terjadi sekarang adalah kitaran ekonomi dan berlaku dalam tempoh setiap 10 tahun sekali.

“Jika dilihat semula, kita pernah berdepan krisis kewangan pada 1998 dan 10 tahun kemudian diikuti krisis sub prima pada 2008.

“Sama juga yang berlaku sejak 2018 dengan isu pertukaran kerajaan diikuti COVID-19, menyebabkan ekonomi negara terjejas teruk,” katanya.

Beliau berkata, negara mempunyai masa 7 tahun lagi untuk terus bangkit dan melonjak sebelum dijangka kembali merudum pada 2028.

“Kita telah berdepan episod duka selama 3 tahun bermula 2018 dan mempunyai 7 tahun lagi untuk membangun sebelum berdepan krisis besar,” katanya.

Terdahulu, Gabenor Bank Negara Malaysia, Datuk Nor Shamsiah Mohd Yunus berkata, ekonomi Malaysia dijangka berkembang antara 3.0 hingga 4.0 peratus bagi keseluruhan tahun ini, lebih rendah berbanding unjuran awal antara 6.0 peratus hingga 7.5 peratus.

Dengan unjuran pertumbuhan berkenaan, negara dijangka mencatatkan pertumbuhan paras pra-COVID-19 pada suku keempat 2021.


Johor laksana kempen semak arah kiblat

BATU PAHAT, 7 Syawal 1444H, Jumaat – Johor akan melaksanakan kempen semakan arah kiblat bagi memastikan tiada kekeliruan dalam menentukan perkara itu turut berlaku di negeri ini.

Pengerusi Jawatankuasa Hal Ehwal Agama Islam Johor, Mohd Fared Mohd Khalid berkata, kempen menyemak arah kiblat itu akan bermula minggu depan dengan fasa pertama melibatkan premis kerajaan dan sekolah di semua 10 daerah di Johor.

Beliau berkata, kempen berkenaan yang akan digerakkan oleh satu jawatankuasa khas dianggotai pelbagai agensi termasuk Jabatan Agama Islam, akan memastikan arah kiblat di semua premis itu adalah tepat.

“Kita mengambil nasihat daripada Datuk Dr Nooh Gadut bahawa sekalipun negeri itu (yang berlaku salah arah kiblat) bukan negeri Johor, tapi selaku Exco Hal Ehwal Agama Islam Johor, saya bersama agensi berkaitan akan menggerakkan kempen semakan arah kiblat bersama.

“… saya percaya hal ini boleh dilakukan dengan kerjasama pejabat agama daerah, masjid dan surau dan mereka ini diberi latihan supaya mereka juga dapat membantu penduduk kampung, taman supaya menyemak semula arah kiblat masing-masing,” kata beliau kepada pemberita ketika ditemui di Kampung Parit Puasa, di sini hari ini.

Mohd Fared yang juga Ahli Dewan Undangan Negeri (ADUN) Semerah itu berkata, setakat ini, pihaknya tidak menerima apa-apa laporan berhubung salah arah kiblat dan meminta orang ramai yang keliru supaya menghubungi jabatan agama berhubung isu itu.

Beliau berkata demikian ketika ditanya mengenai kenyataan Nooh yang juga Pengerusi Jawatankuasa Muzakarah, Majlis Kebangsaan Bagi Hal Ehwal Agama Islam (MKI) yang akan memanggil Jabatan Kemajuan Islam Malaysia (Jakim) dan semua Majlis Agama Negeri berhubung isu arah kiblat tersasar yang dibangkitkan baru-baru ini.

Ia susulan pemeriksaan Persatuan Ahli Falak Negeri Selangor yang mendapati hanya 5,000 kediaman atau premis yang diperiksa ada penanda arah kiblat ditandai tuan rumah dengan kira-kira 2,000 daripadanya terpesong.-  Bernama


Takut dikecam, Netanyahu batal ucapan berjadual

TEL AVIV, 3 Syawal 1444H, Isnin – Perdana Menteri Israel, Benjamin Netanyahu membatalkan ucapan berjadual yang ditaja Persekutuan Yahudi Amerika Utara (JFNA) di Tel Aviv selepas laporan bahawa ada pihak membantah kehadirannya.

Penunjuk perasaan merancang untuk menyekat jalan raya, mencemuh dan berdiri dengan kemeja-T hitam yang mengisytiharkan demokrasi dalam bahasa Ibrani, sebagai penentangan terhadap ‘pembaharuan kehakiman’ Netanyahu.

Penganjur protes dalam berkata, wmereka mengesyaki pembatalan ucapan perdana menteri Israel pada Ahad adalah satu muslihat dan tidak akan mengubah rancangan protes mereka.

Tanpa memberikan sebarang penjelasan, JFNA berkata, Netanyahu telah ‘memaklumkan kepada kami bahawa dia tidak dapat hadir.’

Dalam mesej kepada para peserta, penganjur acara masih berharap untuk mendengar ucapan daripada Presiden Isaac Herzog malam ini.

Herzog telah meminta Netanyahu dan sekutunya untuk berundur daripada cadangan baik pulih kehakiman yang telah mencetuskan protes jalanan yang tidak pernah berlaku sebelum ini di seluruh Israel.

Beratus-ratus ribu berhimpun di seluruh wilayah yang diduduki untuk minggu ke-16 berturut-turut menentang Netanyahu.

Penunjuk perasaan memegang sepanduk dengan perkataan ‘Menteri Jenayah’ ditindih di muka Netanyahu.

Protes telah merebak ke semua lapisan sosial di seluruh wilayah yang diduduki.

Tinjauan yang dikeluarkan pada hari Jumaat menunjukkan pembaharuan itu sangat tidak popular, dengan 53 peratus mengatakan mereka percaya rancangan itu akan membahayakan.

Selain itu, 48 peratus responden percaya keadaan di seluruh wilayah yang diduduki akan terus bertambah buruk. – Agensi


Tingkatkan kualiti modal insan pelajar, guru Islam dengan subjek diniah

BANGI, 12 Safar 1445H, Selasa – Naib Presiden BERJASA, Ir Ts Muhammad Lukman Al-Hakim Mohamad menyarankan pembelajaran dan penghayatan subjek diniah (bersifat keagamaan) diperkasakan secara holistik.

Menurutnya, langkah itu dilihat wajar bagi meningkatkan kualiti modal insan pelajar dan guru beragama Islam.

“Langkah seterusnya ialah integrasi ilmu diniah dan subjek akademik bagi mengelakkan dikotomi ilmu yang tidak produktif dan merugikan.

“Bagi pihak bukan Islam yang menyanggah tindakan ini, mereka tidak sepatutnya merasa terancam kerana muslim yang baik akan lebih menjaga kepentingan dan hubungan kemasyarakatan dengan pihak bukan Islam.

“Justeru mereka sepatutnya memperkasakan pengajaran dan penghayatan agama masing-masing di sekolah,” katanya dalam kenyataan hari ini.

Beliau menyuarakan pandangan itu susulan langkah Kementerian Pendidikan (KPM) melaksanakan Modul Penghayatan Hadis 40 Imam Nawawi di sekolah seluruh negara.

Pelaksanaan modul itu disasarkan kepada guru dan murid beragama Islam sahaja bertujuan memupuk semangat ihsan, kasih sayang dan memperkasakan kefahaman agama.

Lukman berkata, beliau menyambut baik pelaksanaan modul berkenaan – yang akan mula dilaksanakan di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK), sebelum diedarkan ke sekolah-sekolah di bawah KPM tahun depan.

“Saya menyokong penuh keputusan KPM dan kerajaan bagi memperkenalkan Hadis 40 Imam Nawawi kepada para pelajar dan guru muslim di sekolah seluruh negara,” katanya.


‘Perlu wang sara keluarga’, wanita Afghanistan beranikan diri kembali bekerja

KABUL, 5 Safar 1443H, Ahad – Kurang sebulan selepas Taliban menguasai ibu kota Afghanistan, Rabia Jamal terpaksa membuat keputusan sukar dengan memberanikan diri kembali bekerja di lapangan terbang.

Meskipun Taliban mengatakan wanita perlu berada di rumah susulan risiko keselamatan, ibu kepada tiga anak berusia 35 tahun itu merasakan dia cuma ada sedikit pilihan.

“Saya perlukan wang untuk menyara keluarga saya.

“Saya rasa tertekan di rumah… saya rasa amat teruk sekali. Tetapi sekarang saya rasa lebih baik,” katanya kepada AFP.

Daripada 80 wanita yang bekerja di lapangan terbang sebelum Kabul jatuh ke tangan Taliban pada 15 Ogos lalu, hanya 12 orang kembali bekerja.

Namun, mereka hanya dalam kalangan segelintir wanita di ibu negara itu yang dibenarkan kembali bekerja.

Taliban memberitahu kebanyakan mereka supaya tidak kembali bekerja sehingga notis selanjutnya.

Kakak kepada Rabia, Qudsiya Jamal, 49, memberitahu AFP dia terkejut dengan Taliban yang menguasai semula negara itu.

“Saya amat takut,” kata ibu kepada lima anak yang menjadi satu-satunya pencari nafkah untuk keluarga.

“Keluarga saya bimbangkan saya. Mereka beritahu saya supaya tidak kembali tetapi saya gembira sekarang. Tenang… tiada masalah setakat ini,” katanya.

Hak asasi golongan wanita di Afghanistan amat terhad di bawah pemerintah Taliban antara 1996 hingga 2001.

Bagaimanapun, sejak kumpulan itu kembali berkuasa, mereka mendakwa sudah berubah dan akan lebih bertolarensi.

Wanita dibenarkan untuk belajar di universiti selagi kelas dibahagikan mengikut jantina atau sekurang-kurangnya menggunakan langsir, kata pihak berkuasa pendidikan Taliban. – Agensi